Европа Чемпионлар лигасида гуруҳ босқичининг учинчи тур ўйинлари ўтказилмоқда. Кеча бўлиб ўтган баҳсларда Мадриднинг «Реал» клуби ниҳоят узоқ ... барча учрашувлар натижаси билан қуйида танишиб олишингиз мумкин. Европа Чемпионлар лигасигуруҳ босқичи3-тур A гуруҳиБрюгге Бельгия – ПСЖ ...\nЕЧЛ. «Реал» яна очко йўқотди, «Тоттенхэм»дан рекорд мағлубият. Барча натижалар\nЕвропа Чемпионлар лигаси гуруҳ босқичида иккинчи тур ўйинлари бўлиб ўтди. Мадриднинг «Реал» клуби ўз майдонида Белгиянинг «Брюгге» жамоасини ... инглиз клублари ЕЧЛда қайд этган энг йирик мағлубият бўлиб қолди. Европа Чемпионлар лигасида қайд этилган барча натижалар билан қуйида танишиб ...\nАмстердамдаги драма ёхуд «Тоттенхэм» сўнгги сониядаги гол эвазига финалга чиқди\nЕвропа Чемпионлар лигаси ярим финал жавоб баҳсидан ўрин олган «Аякс» – «Тоттенхэм» учрашуви якунига етди. «Амстердам Арена»да кечган баҳсда меҳмонлар ...\n«Энфилд» мўъжизаси ёхуд «Ливерпул» ўзида «Барселона»га тўртта гол урди\nЕвропа Чемпионлар лигаси ярим финал жавоб баҳсидан ўрин олган «Ливерпул» — «Барселона» учрашуви якунига етди. «Энфилд» стадионида бўлиб ўтган ... шогирдлари икки ўйин натижасига кўра финалга йўл оладиган бўлишди. Европа Чемпионлар лигаси1/2 финал, жавоб баҳси«Ливерпул» — «Барселона» ...\n«Аякс» Лондонда «Тоттенхэм»ни мағлубиятга учратди\nЕвропа Чемпионлар лигаси ярим финал илк баҳсидан ўрин олган «Тоттенхэм» – «Аякс» учрашувида меҳмонларнинг қўли баланд келди. Учрашувни нидерландияликлар ...\n«Ливерпул» сафарда «Порту»ни енгиб, қаторасига иккинчи марта ЕЧЛ ярим финалига чиқди\nклуби Европа Чемпионлар лигасининг жавоб ўйинида сафарда «Порту»га қарши майдонга тушди ва йирик ҳисобда ғалаба қозониб, ярим финал йўлланмасини қўлга ...\n«Тоттенхэм» драматик ўйинда «Манчестер Сити»дан ўтиб, ЕЧЛ ярим финалига чиқди\nЕвропа Чемпионлар лигасининг чорак финал жавоб ўйинида «Тоттенхэм» сафарда «Манчестер Сити»га қарши майдонга тушиб, мағлубиятга учради аммо икки ...\nБугун тунда Испания ва Италияда УЕФА Чемпионлар лигаси 1/4 финалининг иккита жавоб учрашуви ўтказилади. Меҳмонда кичик ҳисобдаги ғалаба (1:0) билан қайтган «Барселона» ўз майдонида «Манчестер Юнайтед»ни қабул қилса, аввалги ўйинда муроса кўчасини танлаган «Ювентус» ва «Аякс» Туринда тўқнашади.\nБугун «Барселона» — «Лион» ва «Бавария» — «Ливерпул» тўқнашуви бўлади\nЕвропа Чемпионлар лигаси 1/8 финал баҳслари бугун якунига етади. Тошкент вақти билан тунги соат 01.00 да «Барселона» — «Лион» ва «Бавария» — ... ҳисобдаги дуранг натижа «Лион» фойдасига ҳал бўлади. Боз устига Европа Чемпионлар лигасидаги сенсацион натижаларни ўзингиз кўриб турибсиз.Шундай ...\nРоналду, учта гол, саккизинчи хет-трик ва «Ювентус» кейинги босқичда\nЕвропа Чемпионлар лигаси 1/8 финали доирасида «Атлетико» ва «Ювентус» ўртасида кечган биринчи баҳсдан сўнг туринликларда деярли имкон қолмагани ...


Ўзбекистон 202 22.04.2019 16:52:12\nЖорий йилнинг 20-21 апрель кунлари Ўзбекистон Республикаси Олий суди раиси ўринбосари Х.Ёдгоров ва Олий суд судьялари Самарқанд вилоятининг Паст Дарғом ва Ургут туманларида сайёр қабул ўтказди. Бу ҳақда Олий суд матбуот хизмати хабар берди.\nУшбу туманлардаги Халқ қабулхоналарида ўтказилган тадбирларда 148 нафар фуқаро қабул қилиниб, уларнинг 21 аризаси назорат тартибида кўриш, 30 ариза ўрганиб чиқиш учун ва 4 та қўшимча шикоятлар қабул қилинди.\nБилдирилган мурожаатларнинг юздан ортиғи судлар фаолияти билан боғлиқ бўлган. Шунингдек, суд қарорлари ижроси, ҳокимият органи ва судья хатти-ҳаракатидан норозилик ва бошқа масалалар бўйича ҳам мурожаатлар қайд этилган. 30 та масала қабуллар чоғида ижобий ҳал қилинди, 60 нафарга яқин фуқарога ҳуқуқий маслаҳат берилди.\nҚабулларда сайёр суд мажлислари ҳам ўтказилди. Бунинг натижасида 31 нафар маҳбус жазони ўташ жойидан муддатидан олдин озод қилиниб, оиласи бағрига қайтарилди. Ахлоқ тузатиш ишлари, озодликни чеклаш ва синов муддатини ўтаётган 131 нафар маҳкум ҳам жазодан озод этилди. 2 нафар судланувчи апелляция ва кассация инстанцияларида суд залида қамоқдан озодликка чиқарилди ҳамда 1 нафар судланувчи Жиноят кодексининг 70-моддасига асосан тайинланган жазодан озод бўлди.\nОлий суд маҳбус


SpaceX ширкати етакчиси Илон Маск\n27 сентябрь куни Мехикода бўлиб ўтган Халқаро космонавтика конгрессида чиқиш қилган америкалик тадбиркорнинг айтишича, қўшни сайёрага улкан ракета жўнатилади, унда ресторан, каюта, вазнсизлик шароитида ўйнаш мумкин бўлган ўйинлар бўлади, фильмлар кўрсатилади.\nКейинги 40-100 йил ичида “дастлабки изланиш миссияларидан шаҳар қуришга ўтишимиз керак”, деди Маск. “Бу завқли ёки қизиқарли бўлиши керак. Тиқилинч ёки зерикарли бўлмаслиги керак”, дея қўшимча қилди тадбиркор.\nМаск ўз ғоясини видео ёрдамида кўрсатиб берди. Сайёралараро транспорт тизими қайта ишлатиш мумкин бўлган ракеталар, Марсдан жўнатувчи жой, ҳар бири 100 одам оладиган 1000 га яқин космик кемадан иборат бўлади.\nМаск илк парвоз қиммат бўлишини, лекин нархларни исталган одам бора оладиган даражага арзонлатишга ҳаракат қилишларини айтди. Унга кўра, вақт ўтиши билан битта чипта нархи 100 минг долларга тушади.\n“Агар битта чиптанинг нархи 10 миллиард доллар бўлса, Марсда ўзини-ўзини таъминлай оладиган жамият ярата олмайсиз”, деди Маск.\n2012 йилнинг августида Американинг "Curiosity" марсюрари Марсдан Ерга илк рангли суратларни юборган эди.\nХабарларга кўра, суратларда Марс сайёрасидаги Гейл кратери тасвирланган.\n"Curiosity" марсюрари 8 ойдан ортиқроқ давом этган парвоздан кейин 2012 йилнинг августида куни айнан Гейл кратерига қўнган эди.\nМутахассислар, суратларнинг етиб келгани марсюрарнинг камераси ишлаётгани исботидир, демоқда. Айтилишича, марсюрар камераси ҳам йирик пландаги, ҳам кенгқамровли тасвирларни суратга ололади.


Инкирозга учрадингизми унда бу айнан сиз учун мотивация - Tush tabiri\nИнкирозга учрадингизми унда бу айнан сиз учун мотивация\nАвтор tushlartabiri На чтение 2 мин Просмотров 14 Опубликовано 10.02.2020\nҲеч қачон кеч емас\nЯнги устуворликларни тан олинг\nТўғри вақтни кутишни бас қилинг\nЎтмишга пушаймон бўлманг\nЎзингизни спорт билан чалғитинг\nҚуйида берилган тавсиялар ҳаётдаги енг нохуш даврни йенгишга ёрдам беради. Ўқинг ва фикр юритинг.\nҲар бир инсон ўз ҳаётини орқасига қараб, олдинги орзулари шунчаки орзу бўлиб қолиб кетганини кўради ва бу кўпчилигимизда содир бўлади. Еҳтимол, сиз енди жуда кеч бўлди деб ўйлашингиз мумкин. Бундай ўйларга алданиб қолишга йўл қўйманг. Сизда бирор китоб ёзишга, тоғларга чиқишга, сафарга бориш ёки орзу қилган бошқа нарсаларни қилишга ҳали кўп вақт бор.\nҲаётдаги устуворликлар вақт билан ўзгаради ва бу нормалдир. Манога ега бўлмаган орзу ва истакларни ташлаб кетишдан қўрқманг. Агар сиз қимматбаҳо машинани сотиб олиш ўрнига пулни тежаш ҳақида ўйлашни бошлаган бўлсангиз, бу ўзингизни ва еътиқодингизни ўзгартиришингизни англатмайди. Ҳаётнинг янги босқичига ўтишда қадриятларни ўзгартиришни қабул қилиш жуда муҳимдир.\nБирор нарса қилиш вақти келди. Бироқ ўзингизни йўқотиб ва бориб барча маблағингизни казиноларда сарфлаш дегани емас. Нима исташингизни аниқланг, режа тузинг ва унга риоя қилинг. Кутиш – ноқулайлик ҳисси ва доимий ташвишларга олиб келади. Мақсадларингизга еришиб, ҳамма нарсани ҳаётдан олинг, лекин масъулият билан ишни бошқаринг. Дўстларингиз ёки қариндошларингиздан маслаҳат сўрашдан қўрқманг, чунки улар четдан қараб ва тўғри танлов қилишга ёрдам беришади.\nБиз ҳаммамиз нимадандир афсусдамиз. Бу туйғусиз ҳаёт кечириш мумкин емас. Лекин уни йенгиш керак. Қўллаб-қувватлайдиган ҳаракатлар қилинг: зарар кўрган инсонлардан узр сўранг ёки бажарилмаган ваъдалар учун ўзингизни кечиринг, кейин еса ўтмишни унутинг. Олдинга интилганиз учун сиз ёмон одам бўлмайсиз.\nАгар сизда яқин дўстларингиз бўлмаса, енди уларни йиғиш вақти келди. Инқироз даврида кимга сиз маслаҳат учун борадиган инсонлар бўлиши муҳимдир. Дўстлар ишончли қўллаб-қувватлайди ва ёлғизликдан қутқаради.\nСпорт ҳаётнинг барча босқичларида муҳим аҳамиятга ега. У нафақат танани, балки руҳни ҳам мустаҳкамлайди. Мунтазам жисмоний машқлар сизнинг фикрингизни яхши шаклда сақлайди ва стрессни йенгишга ёрдам беради. Бундан ташқари, спорт залида сиз доимо қизиқарли танишишлар ёки дўст топишингиз мумкин.


Коронавирус музлатилган озиқ-овқат маҳсулотлари юзасида қанча яшайди? - Hidoyat.uz\nАсосий саҳифа Жамият Саломатлик Коронавирус музлатилган озиқ-овқат маҳсулотлари юзасида қанча яшайди?\nЧоп этилди Iyun 17, 2020 Коронавирус музлатилган озиқ-овқат маҳсулотлари юзасида қанча яшайди?da fikr bildirishni o'chirish\nКоронавирус инфекцияси музлатилган овқатлар юзасида 2-3 ойгача яшаши мумкин.\nБу ҳақда Пекин Касалликларни олдини олиш ва назорат қилиш марказининг етакчи эпидемиологи У Цзунью айтиб ўтди.\nУнинг сўзларига кўра, ҳарорат қанча паст бўлса вирус шунча узоқ яшайди.\nШу боис музлатилган маҳсулотлардан воз кечишни маслаҳат бермоқда ҳамда овқатни, албатта, пишириб истеъмол қилишни тавсия этмоқда.\nКоронавирус пандемияси қачон тугайди ва инсоният яна нормал ҳаётга қайтиши мумкин?


Ҳаёт тарсакиси – FLEDU.UZ\nЭркалигинг меъёрдан ошган кунларнинг бири. Ҳар тонг онангнинг “Тур, турақолгин”, дейишига қарамай, кўзинг очилмасди. Бугун эса, ҳаммадан эрта уйғондинг. Шунда ҳам ўз хоҳишинг билан эмас, яқинда жўжа очган товуқ келиб юзингни чўқигач, чўчиб уйғондинг. Кейин акаларингдан бирининг оёғини, бирининг қўлини босиб, онангнинг ёнига борасан. Елкасини туртасан: “Туринг, ойи, туринг!”.\nОлти боланинг кийимларини ювиб, ором олиш учун ўринга энди бош қўйганига қарамай, у уйғонади. Ваъдасини ёдига соласан: “Мактаб формаси олгани борамиз, — дегансиз”. “Борамиз, ўғлим, борамиз”, — дейди онанг бошидаги рўмолини тузатиб.\nЮз-қўлингни чала ювасан-у, кийинишга ошиқасан. Бирин-кетин ака-опаларинг ҳам уйғонади. Онанг уларга кунлик юмушларни тайинлайди: қўйларни боқиш, беда ўриш ва сигир соғиш. Улар сенга ҳавас билан қарайди-да, айтилган юмушларга киришади. Бугун ҳар куни истамай бажарадиган ишинг — жўжаларни озиқлантиришдан ҳам озодсан. Волиданг кийимларингни кийдиргач, уй тўридаги сандиқни титади. Дастурхонга новвот, қанд-қурс ташлайди. Кейин ўз ишига шошади. Ичингдаги ҳаяжон егуликка қўл узатишга йўл бермайди. Қандларни чўнтагингга соласан-у ташқарига отиласан. Нимагадир урилиб, ерга йиқиласан. Уст-бошинг чанг бўлади. Қўлинг қайрилиб, бор овозда йиғлайсан. Онанг ўрнингдан турғизади. Худди у айбдордек арз қиласан: “Ёмон йиқилдим!”.\nКейин пайқайсан, у ҳам йиқилган. Ўтган йили кичик холанг олиб келган чит кўйлаги чанг. Қўлидаги бир даста пул ҳам сочилиб ётибди. Дарров йиғлашдан тўхтаб, пулларни терасан. Онанг бўлса, уч-тўрт қадам нарига учиб кетган, алланималар ёзилган бир парча қоғозни олади. Икки буклаб, чўнтагига солади. Қўлингдаги ғижимланган пулларни узатасан. Уларни тахлаб, ранги ўчган рўмолчасига тугади. Остона ҳатлаб кўчага чиққач, опангнинг овози эшитилади: “Биринчи навбатда дориларингизни олинг!”.\nСенга бу гапнинг дахли йўқлигини англаб, йўлингда давом этасан. Бир-икки тенгқурингга: “Биз бозорга кетяпмиз. Яқинда мактабга чиқаман”, — деб мақтаниб ҳам қўясан.\nАна, бозор. Онанг дорихона томон юрганида этагидан тортиб, “Асалпахта!”, — деб бақираётган аёл томон тортқилайсан. Чўнтагингдаги қандлар энди чўт эмас. Волиданг кўнглингга қарайди. Шу кўйи бозорга кирасизлар. Энг чиройли кўйлакларга талпинасан. Онанг қулоғингга аста шивирлайди: “Жон болам, пулимиз сал камроқ-да”.\nДарров аччиқланасан. Охири кўнади. Навбат оёқ кийимга. Ўртоғингникидек туфлига кўзинг тушади. “Ҳу ана, уни кияман”. Сотувчи огоҳлантиради: “Нархи қимматроқ”. Онанг қолган пулларни санаб, етмаслигини сезгач, сенга қарайди. Ҳеч нарсани билмагандек тураверасан. Йиғлайсан, қўлингдаги дафтар-қаламингни ерга отасан. Онанг атрофдагилардан уялиб, кўз ёшингни артади. Бағрига босади. Кўнмайсан. Чорасиз, тарсаки туширади. Кўз ёшларинг тинади. Сал арзонроқ бўлса ҳам, оёқ кийим олиб беради.\nУйга қайтасан. Юзларинг қизариб, кўзларинг шишган. Эрталабки кайфиятдан асар ҳам қолмаган. Опанг хавотир билан нима бўлганини сўрайди. Онангга эшитиладиган қилиб: “Дадам бўлганларида, айтган нарсамни олиб берарди”, — дейсан.\nКейин бу гапни айтганинг учун пушаймон бўласан. Чунки ўша сўзлар онанг қалбини нимталаганди. Гарчи отанг ўлимида унинг заррача айби бўлмаса-да, ўша дашноминг қулоғига: “Дадамни сиз ўлдиргансиз!” — дегандек эшитилганини биласанми? Билмайсан!..\nМактабга борасан. Саводинг чиқади. Бир куни дафтарларинг орасидан бозорга кетаётиб шамолда учиб кетган, кейин онанг дарҳол олиб чўнтагига солган қоғоз чиқади. Қийналиброқ ўқийсан. Дориларнинг номлари ёзилган. Опангнинг огоҳлантиришига қарамай, дорини олиш онангнинг “ёдидан кўтарилганига” ўзингни ишонтирасан. Қоғозни буклаб: “Катта бўлсам, ўзим олиб бераман”, деган ниятда асраб қўясан…\nУниверситет остонасига қадам қўяркансан, кеча олган қиммат туфлинг онанг олиб берган “арзон” туҳфаси олдида ғариб эканини сезасан. Ичингда нимадир чирт этиб узилгандек бўлади.\nТалабаларни кутиб олиш маросими — катта тантана. Бошқаларнинг ота-онаси ҳам келган. Расмий очилиш тугагач, ҳамма фарзандлари билан андармон. Ўзингни четга тортасан. Хаёлингда давра ўртасида бошида эски рўмол, эгнида кичик холанг берган чит кўйлакда сенга таниш йиғлоқи болакай билан севиниб ўйнаётган онанг гавдаланади. Атрофдагилар хурсанд. Фақат ҳеч кимга кўринмай йиғлайсан. Болалигингда онанг юзингга тортган тарсаки (бу иши учун ўзини анчагача айбдор сезганди) кўз ёшларингни тўхтатганди. Бугун ҳаёт туширган тарсаки эса, сени бутун умр йиғлатиши тайин. Дастрўмол ахтариб, чўнтагингга қўл соласан. Ўша таниш қоғоз. Ожизман! Қалбингда нималар кечаётганини ёзишга ожизман. Кечир мени, менинг “мен”им…\nЎзЖОКУ талабаси, Ёш ижодкорларнинг Республика Зомин семинари иштирокчиси. ижодий ишлари “Истиқлол чечаклари”, “Митти ҳикоялар: кеча ва бугун”, “Истиқбол ғунчалари” ва “Карвон қўнғироқлари” каби ёш ижодкорлар тўпламида чоп этилган.


ПЕТРОГРАФИЯ ЗАЛИ - O‘zbеkistоn Rеspublikаsi Davlat gеоlоgiya vа minеrаl rеsurslаr qo‘mitаsi\nПетрография - тоғ жинслари тўғрисидаги фан бўлиб Ер ва +уёш системаси ҳақидаги фанлардан биридир. Петрография фанининг аҳамияти шундан иборатки, унинг объекти тоғ жинслари бўлиб, улар эса ўзида фойдали қазилмаларни сақлайди. Шунинг учун ҳам бу фан тоғ жинслари билан бир қаторда ундаги маъданларни ҳосил бўлиши тўғрисида ҳам маълумот беради.\nПетрография - минералогия, геохимия, тектоника, геофизика ва бошқа геология фанлари билан чамбарчас боғлиқдир.\n1. ПЕТРОГРАФИЯ ФАНИНИНГ УСУЛЛАРИ ВА ВАЗИФАЛАРИ\nПетрография - бу геология фани бўлиб, у тоғ жинсларни ҳар томонлама ўрганади. Тоғ жинслар маълум минералогик уюшмага, химёвий таркибига, структура ва текстурага эга бўлган геологик жисмдир. Демак тоғ жинсларни тўлиқ тавсифлаш учун уларнинг таркибини (химёвий ва минералогик), структура ва текстурасини ва ҳосил бўлишидаги геологик шароитини ўрганиш зарур.\nЕрнинг ички қисми билан боғлиқ бўлган эндоген жараёнлар магматик тоғ жинсларнинг ҳосил бўлишига олиб келади. Улар ернинг ички чуқурлигида ёки устки қисмида шаклланишлари мумкин. Агар магматик тоғ жинслар ернинг ички чуқурлигида ҳосил бўлса плутоник, ернинг устки қисмида шаклланса вулканик тоғ жинслар - вулканитлар деб юритилади.\nЭкзоген жараёнлар натижасида,яъни физик ва химик нураш, ҳар хил суюқликлардан ажралиб чиққан қолдиқлар, литогенезлар чўкинди тоғ жинсларнинг ҳосил бўлишлигига олиб келади.\nНиҳоят метаморфик тоғ жинслар илк пайдо бўлган чўкинди ва магматик тоғ жинсларнинг ўзгаришидан ҳосил бўлади. +айт қилинган тоғ жинсларнинг метаморфизмга учраши асосан ҳарорат, босим ва гидротермал эритишлар таъсирида юзага келади.\nДемак, тоғ жинслар асосан учта генетик турга бўлинади.\n1.Магматик тоғ жинслар.\n2. Чўкинди тоғ жинслар.\n3. Метаморфик (ёки метасоматик) тоғ жинслар.\nТоғ жинсларни ўрганиш амалий аҳамиятга эга, чунки улар билан хилма-хил фойдали қазилмалар боғлиқ. Шулардан темир, қалай, вольфрам, олтин ва қурилиш материаллари, қимматбаҳо тошлар ва алюминий маъдани, нефт ва нодир элементлар ва бошқалар.\nПетрографик текшириш усуллари хилма-хил. Шулар жумласига:\n1. Тоғ жинсларни дала шароитида текшириш.\n2. Тоғ жинсларни лабораторияда текшириш.\n3. Экспериментал усулида текшириш.\n4. Назарий натижалар чиқариш.\n2. ПЕТРОГРАФИЯ (ПЕТРОЛОГИЯ) ФАНИНИНГ\nПетрография фанининг ривожланиш тарихи схематик равишда учта даврга бўлинади:\n1. Микроскоп кашф этгунча бўлган давр (бунга XIX асрнинг биринчи ярми).\n2. Физиографик давр (тоғ жинсларни тасвифлаш даври, XIX асрнинг ккинчи ярми).\n3. Аналитик давр.\nБиринчи даврда петрография алоҳида фан бўлмай, унинг тараққиёти (эволюцияси) геология фанининг ривожланиши билан аниқланар эди.\nРоссияда петрография фанини асосчиси М.В.Ломоносов ҳисобланади. У табиатнинг доимий ўзгариб туриши ва тоғ жинсларнинг ва тоғларнинг ҳосил бўлишини айтиб кетган.\nГеология ва петрографияни ривожлантиришда чет эл олимларининг хизмати катта.\nИнглиз олими Лайель 1925 йил геологияда актуал принцип назариясини ишлаб чиқди.\nХеттон магматик ва чўкинди тоғ жинслар билан бир қаторда метаморфик жинсларнинг мавжудлигини кўрсатиб ўтди.\nЧарлз Дарвин гравитацион дифференциацияси натижасида магмадан турли хил тоғ жинслари ҳосил бўлишини таҳмин қилган.\nФранцуз геологи Кокон 1857 й. тоғ жинсларни генетик таснифини ишлаб чиққан. У ҳозиргача кучини йўқотгани йўқ.\n1.Петрографиянинг бошланғич даврларида текширишлар натуралистик (табиатшунослик) усулларида олиб борилган. Тоғ жинслар ва минералларни аниқлашда асосан лупалар ва кавшарлаш трубачаси ишлатилган, уларнинг қаттиқлиги, солиштирма оғирлиги аниқланган, кейинчалик тоғ жинсларни химёвий ва экспериментал текширишлар вужудга келади ва бир қанча гипотезалар яратилади. Масалан: тоғ жинсларнинг хилма-хиллигини тушинтиришга доир.\n2. Петрографиянинг физиографик даври петрографияда қутбланган микроскопни қўлланилишидан бошланади.\nНемис олими Циркел биринчи бўлиб (1866 й.) петрографияга доир қўлланма яратди.\nРоссияда ҳам тоғ жинсларини микроскопда ўрганиш бошланади (Иностранцев, Блюммель, Карпинский). XIX асрнинг охирида (1893й) Федоров янги усулни яратади. Шу пайтдан бошлаб рус петрографик мактаби вужудга келади. Левинсон-Лессинг тоғ жинсларни химёвий таркибига қараб таснифлайди. Шу пайтда Левинсон Лессинг ва Лебедев экспериментал ишлар олиб боради.\n3. Петрографияда аналитик текшириш даври ХХ асрнинг 20 йилларига тўғри келади.\nДала геологик текширишларида структура ва микроструктура усуллари қўлланилади. Бу усуллар Клоос-Полканов, Елисеев томонларидан ишлаб чиқилган. Пушинтегратор, иммерсия усули, Федоров усули, рентгеноструктуравий таҳлил ва бошқалар ривож топади.\nБу даврга келиб экспериментал текширишлар авж олади (Боуэн, Феннер, Шерер, Грейг, Таттл, Йодер, Тилли, Осборн, Рингвуд, Грин, Соболев, Николаев, Коржинский, Островский, Хитаров, Жариков ва бошқалар.


Ўктам Усмонов таваллуд топган кун » MUZAFFAR.UZ\nИстеъдодли адиб ва журналист - Ўктам Усмонов 1938 йилнинг 21 Октябрь куни Тошкент вилоятининг Қибрай тумани Байтқўрғон қишлоғида боғбон оиласида туғилган.\nЎрта мактабни тугатгандан сўнг Тошкент педагогика институтига кириб ўқиган. Ўқишни муваффақиятли тугатгач, аввал республика газеталарида хизмат қилган.\n1972-1982 йилларда республика партия Марказий Қўмитасида масъул вазифада, сўнг Ўзбекистон Ёзувчилар уюшмасида котиб ҳамда «Ўзбекистон овози» газетасида бош муҳаррир вазифаларида иш олиб борган.\nЎктам Усмоновнинг биринчи ҳикоялар тўплами 1964 йилда «Гулдаста» номи билан чоп этилган. 1965 йилда «Баҳс бойлашган бола», 1970 йилда эса «Баҳор чақмоқлари» номли ҳикоялари ва илк қиссаси нашр этилади. Сўнгра адибнинг «Нотинч кеча» (1976), «Сирли соҳил» (1981) каби ҳикоялар тўплами ўқувчига тақдим этилади. Ушбу ҳикояларда адибнинг инсон ва инсонийлик ҳақидаги мушоҳадалари ранг-баранг образлар, ҳаётий деталларда умумлаштирилади.\nУ қиссанавис сифатида «Баҳор чақмоқлари», «Кишан», «Қисмат» каби бир қатор жиддий асарлар ҳам яратган. Сўнгги икки асар адабий танқидчилик томонидан яхши баҳоланган. Ўктам Усмонов ижодида «Гирдоб» (1979) романи алоҳида ўрин тутади. Асарда адолат билан ноҳақлик, садоқат билан хиёнат ўртасидаги кураш маҳорат билан тасвирланган.\nЎктам Усмонов мазкур романи учун Ўзбекистон Ёзувчилар уюшмасининг Ойбек номидаги мукофотига сазовор бўлган.\nЎктам Усмонов қисқа умр кўрган бўлса-да, адабиётимиз хазинасидан муносиб ўрин оладиган «Гирдоб» каби ажойиб роман қолдириб кетган ижодкордир.\nАдиб 1990 йил 3 январда вафот этган.\nЎлмас Умарбеков таваллуд топган кун\nГулчеҳра Нуруллаева оламдан ўтди\nМуслимбек Йўлдошев 2021-10-25\nБу ерда хам телевидение қудратини тан олиб ўтмасак бўлмайди. Бошқа асарлари каби “Гирдоб” романларини ҳам кўпчилик билмай қолмши мумкин эди. Сеҳргар режиссёр Мақсуд Юнусов бўлмаганида шундоқ яхши асар ҳам сояда қолиб кетган бўларди. Эркин Комиловлардай театр актёрлари ҳам шу спектаклдаги роли бўлмаса танилиши, севимли бўлиши мумкин бўлмасди.\nЎктам акани Оллоҳ раҳмат қилган бўлсин. Аслида асар яхши ёзилмаган бўлса ундан яхши спектакль ҳам чиқмас эди. Шу ишга қўл урган ва орамиздан кетганларнинг ҳаммасини Худо раҳмат қилсин.


ПРЕЦЕДЕНТ| АллатРа ТВ Узбекистан\nАллатРа ТВ / Узбекистан. ПРЕЦЕДЕНТ Жамият сифатида таназзулга юз тутганимизга нима сабаб бўлди ва бу вазиятдан чиқишнинг йўли борми? Нима учун истеъмолчилик формати ёлғон, ҳийла-найранг, манипуляция ва ҳокимиятни сақлаб қолиш асосида қурилган? “Сукут сақлаш спирали” деб ном олган манипулятив технология дарз кетдими? АллатРа ТВ / Узбекистан. ПРЕЦЕДЕНТ\nMay 5, 2020 ALLATRA TV UZBEKISTAN | O'ZBEKISTON Comments (0) 283\nИстеъмолчилик форматининг негизида нима? Чекланмаган капитализация туфайли халқ қашшоқланяпти, бойлар эса жон жаҳди билан рақобатлашяпти, бу эса мағрурликда ўлчаняпти. Турли фикрлар: шахснинг максимал капитализацияси чегараси қандай бўлиши керак?\nОдам нормал бахтли ҳаёт кечириши учун қанча маблағ керак? Бунёдкор жамият: бепул таълим ва тиббиёт, турар-жой ва одамнинг асосий эҳтиёжларига қаратилган ҳизматларга муқобил нархлар. Бирлашган бунёдкор жамиятнинг ягона режали иқтисодиётини яратиш афзалликлари нимада?\nОшкоралик – бу одамлар томонидан яратилган ва келажакни ўзгартирадиган прецедент. Нима учун бугунги кунда одамларни манқуртга айлантириш технологиялар иш бермай қўйяпти? Қайнаш нуқтаси. Хаосни қандай қилиб тартибга келтириш мумкин? Нима учун одамлар бутун дунё бўйлаб очиқчасига гапира бошлашди? Нима учун одамлар эркинроқ бўлишяпти? Нима учун бир одам ҳам кўп нарсага қодир?\nНима учун бир одамнинг бошқа одам устидан қилган ҳокимиятининг ўрнига жамоавий жавобгарлик муҳимроқ. Нима учун ўз руҳий нажоти, ҳаёти борасидаги жавобгарликни бошқаларга юкламасдан, ўз зиммасига олиб, ўз устида ишлаш керак?\nИқлимнинг кескин ўзгариши – бу антропоген факторми ёки ҳар 12 минг йилда қайтариладиган циклларми? Яқин келажакда одамларни нима кутмоқда? Нима учун одамлар ҳозирнинг ўзидаёқ бирлашишлари керак?


Ер қаърида нималар бор?\n27 Апр 2019 3956\nXIX асрнинг охирларида Ер курраси уч қисмдан: қобиқ, мантия ва ядродан ташкил топган, деган тушунча пайдо бўлди. Аммо қайси қобиқ қаердан бошланиб, қанча чуқурликда тугашини, уларнинг нималардан ташкил топганини ҳеч ким аниқ айтиб бера олмасди.\nБундан ўттиз йиллар илгариям тадқиқотчилар 50 метрдан сўнг гранит (рангдор, қаттиқ тоғ жинси) қатлами бошланиб, қалинлиги 3 километргача етади, кейин базальт (вулқондан ҳосил бўлган шишасимон жисмлар) қатлами келади, деган фикрда эди. Аммо Кола яриморолида қазилган жуда чуқур қудуқ бу фикрнинг янглиш эканини кўрсатди…\nУч миллиард йил олдинга шўнғиш\nЕр қаърини ўрганиш бўйича лойиҳалар ўтган асрнинг 60-йилларида бирданига бир нечта мамлакатда пайдо бўлган. Америкаликлар бундай чуқур қудуқларни Ер қобиғининг энг юпқа жойи, яъни океан тубидан қазиш керак, деган фикрда эдилар. Ана шу тахминга асосланиб, қудуқ қазиш жойи этиб Мауи ороли (Гавайи ороллари архипелаги)даги океан туби танланди. Олимларнинг дастлабки хомчўтга қараганда, 4 километрлик чуқурликка эга океан тубидан 5 километр пастроқда Ер мантияси бошланиши керак эди. Афсуски, бу уриниш қудуқнинг чуқурлиги 3 километрга етганда омадсиз якунланди.\n1970 йилда эса Кола яриморолида Ер қаърини ўрганиш мақсадида қудуқ қазиш ишлари бошлаб юборилди.\nЧуқурроқ, янаям чуқурроқ...\nЕр қаърига диаметри 20 сантиметрдан сал каттароқ бўлган бурғи киритилди. Бир талай датчиклар ўрнатилган бурғи бир неча соат ишлагандан сўнг жинсларни таҳлил қилиш учун юқорига чиқариб олинарди. Иш жуда имиллаб кетарди, аммо бундан тез ишлаш ҳам мумкин эмасди. Негаки, сал хатоликка йўл қўйилса, бир-бирига кетма-кет уланган бурғилаш колоннаси ўз оғирлигини кўтара олмай, узилиб кетиши ҳам мумкин эди.\nҚудуқ чуқурлашгани сайин лойиҳада иштирок этаётганларни ваҳима боса бошлаган. Уларнинг сўзлаб беришича, пастдаги ҳарорат ва бошқа ўлчамлар юқорига бир дақиқа кечикиб узатиларди. Қудуқ тубидан келаётган даҳшатли чинқириққа ўхшаган товушлардан бурғичиларнинг аъзойи-бадани музлаб кетарди. 10 километрлик чуқурликка етганида бурғи аппаратининг кети кўринмас ва сирли носозликларига дуч келишди. Икки марта бурғини эриб, қотишмага айланган ҳолда тортиб олишди. Бурғи Қуёшдаги ҳароратдагина ана шундай кўринишга келиши мумкин эди. Бир сафар ҳатто, йўғон ва мустаҳкам пўлат арқон (трос) чирт узилиб кетган. Кейин эса ўша жойда бурғилашни давом эттиришганда узилиб тушган пўлат арқоннинг қолдиғига дуч келишмади.\n1983 йилга келиб, қудуқнинг чуқурлиги 12066 метрга етди. Бироқ бурғилаш ишлари вақтинчалик тўхтилди. Келаси йили яна давом эттирилди. Аммо тез орада қудуқда ўпирилиш содир бўлиб, иш яна тўхтаб қолди ва бурғилашни 7000 метрдан, иккинчи йўналишни очиб бошлашга тўғри келган. Хуллас иккинчи йўналиш чуқурлиги 12262 метрга етди. 1992 йилга келиб маблағ йўқлиги сабабли бурғилаш бутунлай тўхтаб қолди.\nКашфиётлар ва топилмалар\nКола яриморолида қазилган жуда чуқур қудуқ сабабли Ер қобиқлари ҳақидаги маълумотлар анча бойиди. Илгари назариячи олимлар 15 километр чуқурликкача ҳарорат паст бўлади, дея «башорат» қилишганди. Бундан эса қудуқни 20 километргача, яъни мантия қисмига қадар қазиш мумкин, деган хулоса келиб чиқарди. Аммо қазиш чоғида беш километр чуқурликдаёқ 700 даража иссиққа дуч келинган. Еттинчи километрда эса ҳарорат 1200 даражани ташкил этган. Ўн икки километр чуқурликда эса ҳарорат 2200 даражани кўрсатди.\nБурғичилар Ернинг қобиқ-қобиқ бўлиб жойлашганини шубҳа остида қолдиришди. Гранитлар мўлжалдан 3 километр чуқурроқда экан. Унинг тагида ётиши керак бўлган базальт қатламига эса умуман дуч келишмади. Бундан ташқари, бурғичиларни 10 километр чуқурликдаги бўшлиқлар анчагина шошириб қўйган. Негаки, бўшлиққа дуч келган бурғи у ёқ-бу ёққа чайқалиб, вертикал ўқ чизиғини бузарди ва жиддий мураккабликларни келтириб чиқарарди. Аниқланишича, ўша бўшлиқлар сув буғлари билан тўла экан. Улар худди кимдир қудратли насослар ёрдамида тортаётганидек бир бўшлиқдан бошқасига катта тезликда ўтаркан. Худди ана шу буғлар кучли ва даҳшатли овоз чиқариб, бурғичиларнинг кўнглига ғулғула солган.\nАммо 9,5 километр чуқурликда бурғичилар чинакам фойдали конларга дуч келишган. Масалан, 1 тонна рудага 78 грамм олтин концентрацияси тўғри келадиган кон топилган. Одатда 1 тонна рудага 34 грамм олтин концентрацияси тўғри келса, кон очилади.\nЯна бир янгилик: тадқиқотчилар ҳеч қандай органик моддалар бўлиши мумкин бўлмаган чуқурликдан ёши 2,8 миллиарддан катта тош қотган микроорганизмларнинг 14 хил турига дуч келишди. Ундан ҳам чуқурроқ жойда метан газининг ўта юқори концентрацияси борлиги аниқланган. Бу ҳолат нефть ва газ каби углеводородларнинг биологик пайдо бўлиши назариясига мутлақо зид эди.\nДемак, бурғилаш йўли билан Ер қаърига 14-15 километр чуқурликкача тушиб бориш мумкин. Аммо биргина қудуқ билан Ер қобиқлари ҳақида тўлиқ билиб бўлмайди. Бунинг учун Ер шарининг турли жойларида жуда кўплаб қудуқлар қазиш керак. Аммо бу жуда катта маблағ талаб қиладиган жараён. Ҳозирда бундай қудуқлар илмий мақсадларда эмас, балки фойдали қазилмаларни топиш мақсадларида қазилмоқда. Масалан, ҳозир АҚШда 6-7 километрлик қудуқлар одатий ҳолга айланган. Аммо бу чуқур қудуқлар ҳам Ер қобиғи ҳақида тузукроқ маълумот олиш имконини бермайди. Хуллас, ундан ҳам чуқурликда нималар ётгани барибир номаълумлигича қолмоқда. Олимлар эса бундай қудуқлар келажакда фан учун Ер қарига қаратилган телескоп вазифасини ўташига шубҳа қилишмаяпти.\nНурбек ҒАФФОРОВ тайёрлади.


ЎХҲ фаоли Ф.Тиллаевнинг “Отопление”сини узиб қўйишди « Ўзбекистон Халқ Ҳаракати\nЎХҲ фаоли Ф.Тиллаевнинг “Отопление”сини узиб қўйишди\n30 December 2013 - 9:55\nУймизда “қиш”, ташқарида эса “баҳор” дейди биз билан суҳбатлашган, ЎХҲнинг фаол аъзоси Фахриддин Тиллаев. “Мана уч йилдирки, бизнинг хонадонмиздаги иситиш тизими, “отопление”миз ишламайди. Уймизни иситиш учун газдан фойдаланамиз. Газнинг ҳидидан тўйиб кетганмиз…\nМен шу йилларда Тошкент шаҳар, туман ва Ўзбекистон Республикасининг прокуратураларига аризалар билан мурожаат қилдим. Натижа бўлмади. Қачон қараманг, уйимизга келган “Тошиссиқликэнергия” бўлимининг ходимлари йиллар давомида тўланмаган хатларни олиб келишади. Мен уларга “баркатопгурлар, уч йилдан буён ишламай ётган “отопление”га қандай пул тўлайман?” десам улар “иссиқлик сув келиб турибди, шунга тўласангиз бўлгани” дейишади.\nБундан ташқари, қўшнимиз томонидан ўтқазиб юборилган сув туфайли электр симлари куйиб кетган. Ҳар йил аҳвол шундай. 2009 йили уймизни обдон таъмирлаб чиққан эдик, ҳаммаси бир тийин бўлиб кетди. Мендан бир этаж пастда ўтирган қўшнимиз, Тамара Иванова эса, менинг хонадонимига келаётган иссиқ ва совуқ сувларимга “вентиль” ўрнатиб олган. Ҳоҳласа сув беради. Ҳоҳламаса бермайди…\n“Еттинчи коммунал сервис ҳизмати”нинг бошлиғи Саидолим акага юз марталаб мурожаат қилган бўлсам-да, у “Яқинда Сиз яшаётган домнинг “томи”ни таъмирлаймиз. Иссиқлик “отопление”ларни ҳам бир бошдан таъмирлаб чиқамиз. Ўшанда ҳаммаси яхши бўлади. Фақат Сиз “терпение” қилиб туринг” дейди. Уч йилдан буён, “терпение” қиламиз. Совуқда ўтиравериб, шу ҳолатга ўрганиб қолибмиз. Бу ҳолат “одатга” ҳам айланиб бўлди. Танамиз иссиқ нималигини ҳам билмайди…\nБу муаммолар етмаганидек, менинг уй телефонимни сунъий равишда қарздор қилиб қўйишган. Шу “қарздор”лик туфайли уй телефоним ўчириб қўйилган. Чиқиндидан ва иссиқлик сувлардан ҳам “қарздор”лик бор. Буни қандай тушуниш керак? Қиш чилласи ҳам кириб келганига 20 кундан ошди. Уймизда совуқлик -20 даражани кўрсатади. Ташқаридаги совуқдан ҳам уймиз баттар совуқ. Собиқ Иттифоқ даврида қурилган “Хрушёв” давридаги уйлар ўз вақтини ўтаб бўлган. Бетон ичида ўтириш ҳам бир “санъат”. Инсон ҳамма нарсага кўникар экан…


Алоҳида эътибор ва ғамхўрликка муҳтож фуқароларни ижтимоий ҳимоялашнинг самарали тизимини шакллантириш ҳануз долзарблигича қолмоқда.\nЯқинда Nur Otan партиясининг “Тўсиқсиз келажак” лойиҳаси доирасида Қозоғистоннинг турли минтақаларида яшовчи алоҳида ғамхўрликка муҳтож шахслар, вилоят маслаҳати депутатлари, давлат органлари ҳамда жамоат ташкилотлари вакилларидан иборат гуруҳ таркибида Туркистон шаҳрига ташриф буюрдик.\nУчрашувда вилоят марказидаги маданият ва таълим масканлари фаолияти билан танишдик ҳамда кун тартибидаги долзарб масалаларни муҳокама қилдик. Шу куни алоҳида ғамхўрликка муҳтож фуқаролар қалбига қулоқ солиб, уларнинг таклиф ва фикрларини тингладик. Мулоқотдан сўнг мезбонларга совға-саломлар тортиқ қилинди. Асосий мақсад – уларнинг ижтимоий ҳаётдаги иштирокини таъминлашдир.\nСтатистика маълумотларига кўра, Қозоғистонда яшовчи имконияти чекланган шахслар сони 695 мингни ташкил қилади. Уларнинг 60 фоизи (419,8 минг) меҳнатга қобилиятли ёшдагилардир.\nБу борада жамият фикрини тубдан ўзгартиришимиз, шаклланган қолипларни йўқотишимиз жоиз. Бу тоифадаги фуқароларнинг ҳуқуқларини ҳимоялашга барча манфаатдор шахслар жалб қилиниши, бинобарин, бу йўналишда бирлашиб ҳаракат этмоғимиз муҳимдир.\nДинара Егамбердиева, Туркистон вилоят маслаҳати депутати, 2021-09-14, 22:03 132\nОзиқ-овқат маҳсулотлари баҳосини барқарорлаштириш – вилоят ҳокими назоратида 30


БМТ: 13 миллион бола уруш туфайли мактабга бора олмаяпти\n15:57 / 03.09.2015\nЯқин Шарқ ва Шимолий Африкада яшовчи 13 миллион нафардан зиёд бола қуролли можаролар сабабли мактабларига бора олмаяпти. Бу каби рақамлар чоршанба, 2 сентябрь куни БМТнинг болалар жамғармаси (ЮНИСЕФ) томонидан эълон қилинган ҳисоботда келтириб ўтилди, дея хабар тарқатди ТАСС.\nБор-йўғи бир неча йиллар муқаддам минтақа умумий таълимни таъминлаш бўйича муҳим вазифага жуда яқин келиб қолган эди. Бугун эса ҳалокатли вазият билан тўқнашиб турибди, дея қайд этишди ҳужжат муаллифлари.\nМазкур мамлакатларда таълим масканларига тез-тез уюштирилаётган босқинларнинг аксарияти қасддан содир этилмоқда. Сурия, Ироқ, Яман ва Ливиядаги 8850дан зиёд мактаблар шикастланган, тўлиқ бузилган ёки қочқин оилалар учун бошпаналарга айлантирилгани боис ўқувчиларни ўз бағрига қабул қила олмайди. Шунингдек, мактабларнинг ҳарбий амалиётлар объектига айланиб қолгани тўғрисида ҳам маълумотлар мавжуд.\nЎз навбатида, мактаб ўқитувчилари ҳам ҳаётини сақлаб қолиш мақсадида оловли нуқталарни ташлаб кетишга мажбур бўлмоқда. Ота-оналар ҳам фарзандларининг хавфсизлигини ўйлаб, уларни мактабларга қўйиб юборишдан чўчишмоқда. Айни пайтда Иордания, Ливан ва Туркияда 700 минг нафардан зиёд суриялик қочқинларнинг болалари маҳаллий мактаблар тўлиб кетгани сабабидангина билим олиш имконидан маҳрум.\nВазиятни ўнглаш мақсадида турли жамғармалар экспертлари болаларни ўз-ўзини ўқитиш, масофавий таълим ва бошқа ноформал билим олиш усулларига жалб этиш борасида фаол иш олиб бормоқда. Шунингдек, ЮНИСЕФ одамлар, ташкилотлар ва мамлакатларни можаролар гирдобида қолган давлатлар таълим тизими учун кўпроқ моддий кўмак кўрсатишга чақирмоқда.


«Толибон» Афғонистондаги ОТМлар фаолияти бир ҳафта ичида қайта бошланишини маълум қилди - Daryo\n09:01, 13.09.2021 19065\n«Толибон» Афғонистондаги ОТМлар фаолияти бир ҳафта ичида қайта бошланишини маълум қилди\nАфғонистондаги олий таълим муассасалари дарс жадваллари ҳамда олий таълимни молиялаштириш бўйича масалалар ҳал этилганидан кейин яқин бир ҳафта ичида ўз фаолиятларини қайтадан бошлайди. Бу ҳақда «Толибон» ташкил қилган янги муваққат ҳукумат таркибида «Афғонистон ислом амирлиги» Олий таълим вазири лавозимини эгаллаган Абдулбоқи Ҳаққоний Ariana News нашрига берган интервьюсида маълум қилган.\n«Айни вақтда университетларнинг тўлиқ тартибда ишлаши учун турли техник жиҳатларни ҳал этиш бўйича муҳокамалар давом этяпти. Асосий масалалар ОТМларни молиялаштириш, шунингдек дарс жадвалларидаги ўзгаришлар билан боғлиқ, аҳамияти кам бўлган фанлар таълим дастуридан олиб ташланиши, уларнинг ўрнига замонавий бошқа фанлар киритилиши зарур. Бу борадаги барча масалаҳатлашувлар узоғи билан бир ҳафта ичида якунига етади», – дея Ҳаққоний сўзларини келтирган маҳаллий Ariana News телеканали.\nҲаққоний таълим соҳаси сўнгги вақтларда коронавирус пандемияси ҳамда Афғонистонда ҳукумат алмашинувидан кейин энг кўп жабр кўрган йўналишлардан бири эканини қайд этган.\nШунингдек, янги вазир мамлакатда ОТМларда ўғил бола талабаларга эркак ўқитувчилар, хотин-қизларни эса аёллар дарс беришини тасдиқлади. Бундан ташқари ўғил болалар ва қизлар олийгоҳларда бир-бирларидан алоҳида таълим олиши маълум қилинди.\nҲаққоний янги янги таълим тизими бўйича илмда юксак натижалар қайд этган талаба йигит-қизларнинг мамлакатни янада ривожланиши учун хорижга малака оширишга юбориш кўзда тутилаётганини ҳам таъкидлаган. Олий таълим вазири баёноти давомида Афғонистондан ташқарида фаолият олиб бораётган афғонистонлик ўқитувчи эркак ва аёлларни ватанга қайтиб ишлашга чақирган.\nМавзуга доир: «Толибон» раҳбари инсон ҳуқуқлари ва шариат қонунларини ҳурмат қилишга ваъда берди\nАввал «Толибон» вакиллари мамлакатда охирги 20 йилликда таълим тизимида эришилган барча натижалар ва ислоҳотлар сақлаб қолиниши ҳақида ваъда берганди.\n21:35, 16.04.2022 70783\n12:59 Бугун 596\n12:35 Бугун 1801\n12:34 Бугун 2712\n12:25 Бугун 990\n07:30, 15.05.2022 78463\n22:38, 14.05.2022 61903\n18:10, 14.05.2022 48937


"Шўртан" мураббийлар штабига Баҳром Ҳакимов ёки Рауф Инилеев келиши мумкин / CHAMPIONAT.asia\n"Шўртан" мураббийлар штабига Баҳром Ҳакимов ёки Рауф Инилеев келиши мумкин\n29 июл 08:34\nШу кунларда миллий чемпионатимиз иккинчи давра ўйинларига пухта ҳозирлик кўраётган “Шўртан” жамоасида асосий эътибор таркибни кучайтириш ишларига қаратилган.\nАммо биргина асосий таркибни тажрибали футболчилар билан шакллантириш орқали кўзланган мақсадга эришиб бўлмаслиги барча бирдек аён. Шу боис, мана шу жиҳатларни ҳисобга олган “Оқ бўрилар” клуби раҳбарияти мураббийлар штабини анчайин тажрибали мутахассислар билан кучайтириш масаласини ҳам ўйлаб кўрмоқда.\nБу борада айни пайтда бўш қолган ва ишсиз юрган мамлакатимизнинг бир қатор тажрибали мураббийларидан бирини Ғузорга таклиф этиш кўзда тутилган. Гарчи, иккинчи давра бошланишига оз фурсат қолаётган бўлса-да, клуб раҳбарияти бу борада жиддий ҳаракатни бошлаб юборган. Ва мана шу қисқа вақт ичида “Шўртан” мураббийлар бошқарувига янги мураббий келиш эҳтимоли кўпроқ бўлиб турибди.\nБиз ҳозирча номзодлар орасида Баҳром Ҳакимов ва Рауф Инилеевлар борлигини айтиб ўтишимиз мумкин. Биринчи галда айнан ушбу номзодлар тилга олинаётганлиги бежизга эмас. Маълумки, Баҳром Ҳакимов ҳам, Рауф Инилеев ҳам ўз вақтида “Шўртан”да фаолият кўрсатишган эди.


Хасталик одам танламайди. Онкологнинг ўзи саратондан вафот этди | Qalampir.uz\nХасталик одам танламайди. Онкологнинг ўзи саратондан вафот этди\nОлам\t05 Январь 15:35 7265\nХасталик одам танламайди, деб шуни айтишса керак. Россиялик таниқли онколог-шифокор Андрей Павленко вафот этди. Қайд этилишича, унинг вафотига ошқозон саратони сабаб бўлган. Бу ҳақда шифокорнинг турмуш ўртоғи хабар бермоқда.\nПавленко бугун, 5 январь куни маҳаллий вақт билан соат 08: 20да Санкт-Петербургда вафот этди.\nБугун YouTube видеопорталида онкологнинг сўнгги видеомурожаатномаси пайдо бўлди. “Ҳурматли дўстлик, агар сиз бу видеони кўраётган бўлсангиз, демак мен вафот этганман”, деб бошланади ушбу мурожаатнома.\nБундан бир неча ой аввал онколог-шифокор Андрей Павленко иштирокида YouTube видеопортали "Жизнь Человека" лойиҳасига асос солинган эди. Ушбу лойиҳада саратон билан оғриган беморлар ҳаёти ёритилар, хайрия ва портал орқали тушган маблағлар эса саратон касаллигига чалинган беморларни даволаш ишларига йўналтирилар эди.\nYouTube орқали хабар қилинишича, Андрей Павленконинг хайрли ишлари давом эттирилади. Қайд этилишича, Андрей Павленко номидаги грант ташкил этилиб, унда ўз ижодий ишларида саратон касаллиги ва унинг оқибатларини ёритган режиссёр, фотосуратчи, журналистлар тақдирланади. Йиғилган маблағларнинг ярми ҳар ой Андрейнинг оиласига ўтказилади. Маблағларнинг иккинчи ярми грант комиссияси томонидан онкологияга қарши кураш бўйича материаллар ишлаб чиқаришга ажратилади.\n2018 йил март ойида 39 ёшли онколог-жарроҳ Андрей Павленко ўзида ошқозон саратони борлигини ва у учинчи босқич эканидан хабар топди. Шифокор саратон касаллигини даволаш ва муаммолар ҳақида видео-блог юритишга ва подкастлар ёзишга қарор қилди.\n04 Август 15:22 60995\n05 Август 11:03 46219\n04 Август 20:35 33552\n04 Август 14:05 31899\n05 Август 12:52 29718


Зоир Мирзаев Қашқадарёдан Тошкентга гўшт етказиб беришнинг қонуний йўлини жорий этиш кераклигини айтди » Sangzor.uz - Инновацион ахборот портали\nSangzor.uz » Иқтисодиёт » Зоир Мирзаев Қашқадарёдан Тошкентга гўшт етказиб беришнинг қонуний йўлини жорий этиш кераклигини айтди\nЎзбекистон Президенти Шавкат Мирзиёев ҳафта ўртасида Қашқадарё вилоятига сафар қилган эди. Куни кеча ташриф якунларига бағишланган йиғилишда вилоятни комплекс ривожлантириш масалалари муҳокама қилинди.\nЙиғилиш давомида Қашқадарё вилоятининг ижтимоий-иқтисодий ривожланиши суст экани танқид қилинди. «Қашқадарёда барча соҳаларда вазият тубдан ўзгариши шарт. Бунинг учун вилоятда ҳамма имконият бор. Ҳамма уйғониши керак», – деган эди Президент.\nВилоят ҳокими Зоир Мирзаев бугун ташкил этилган «Пресс-клуб» кўрсатувида вазиятни ўнглаш учун амалга ошириладиган чора-тадбирлар ҳақида гапириб ўтди. Бу ҳақда Xabar.uz мухбири маълум қилиб ўтди.\n— Иқтисод фақат бир томонлама бўлиб қолиши оғир оқибатларга олиб келишини жаҳон тажрибаси кўрсатиб қўйган. Табиий бойликларни кенг ўзлаштириш йирик ва табиий монополияга олиб келади. Газга ва нефтга боғланиб қолиш нотўғри.\nШундан келиб чиқиб, ялпи ишлаб чиқаришда кичик бизнес ва ўрта тадбиркорлик улушини ошириб боришни мақсад қилганмиз. Биринчи масала — тадбиркорни қўллаб-қувватлаш. Иккинчи масала — қайси туманда қандай драйвер бор, шуни аниқлаб олиш керак. Масалан, Миришкордаги шароит Шаҳрисабздагига тўғри келмайди. Биз ҳар бир ҳудуднинг ўзига ҳос жиҳатларига таянишимиз лозим.\nИнтенсив боғларга кўпроқ эътибор бериш шарт. Ўзингиз ўйлаб кўринг, оддий усулдаги боғда гектаридан 9.5 тонна ҳосил олинса, интенсив боғдан 55 тонна мева олиш мумкин. Ўртадаги фарқ қандай эканини кўриб турибсиз.\nЧорва ва гўшт етиштиришни ҳам тўғри йўлга қўйишимиз керак. Тошкент шаҳрини таъминлашда Қашқадарёда етиштирилаётган гўштнинг салмоғи жуда катта. Аммо шу маҳсулотни қонуний йўл билан, замон талабига кўра етказиб беришда камчилик бор. Мана шу камчиликни бартараф этиш керак.\nМаҳсулот таннархни тушириб ёки кўтариб юборадиган нарса бу — мавсумийлик. Ҳар қандай экин-тикиннинг ўз мавсуми бўлади. Вазиятни ўнглаш учун омборлар, совуткич ва сақлаш жойлари керак бўлади. Шу масалада ишлашимиз керак.\nПрезидентимизнинг вилоятга ташрифи жуда самарали ўтди. Биз олдимизга янги марралар белгилаб олдик, — дейди Зоир Тоиров.\nПрезидент иш ҳақи тўлаш учун корхоналарга кредит ажратиш кераклигини таъкидлади\n2020 йил 1 январдан Ўзбекистонда совуқ сув нархи ошиши кутиляпти\n«Яшиндек ёпириламиз». Эрон ядро олимининг ўлими учун қасос олмоқчи\nАОКА расмий баёнот берди


25 март куни Ўзбекистонда ҳаво ҳарорати пасаяди | Qalampir.uz\n25 март куни Ўзбекистонда ҳаво ҳарорати пасаяди\nБу қизиқ\t24 Март 12:26 4059\nГидрометеорология хизмати маркази эртага, 25 март куни Ўзбекистонда қандай об-ҳаво кузатилишини маълум қилди.\nТошкент шаҳри. Ҳаво ўзгариб туради, ёғингарчилик кутилмайди. Шамол шарқдан 3-8 м/с тезликда эсади. Ҳарорат кечаси 7-9, кундузи 13-15 даража илиқ бўлади.\nҚорақалпоғистон Республикаси ва Хоразм вилояти. Ҳаво ўзгариб туради, ёғингарчилик кутилмайди. Ғарбий шамол йўналишини ўзгартириб, шарқдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 3-8, кундузи 10-15 даража илиқ бўлади.\nБухоро ва Навоий вилоятлари. Ҳаво ўзгариб туради, ёғингарчилик кутилмайди. Ғарбий шамол йўналишини ўзгартириб, шарқдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 5-10, кундузи 10-15 даража илиқ бўлади.\nТошкент, Жиззах ва Сирдарё вилоятлари. Ҳаво ўзгариб туради, ёғингарчилик кутилмайди. Ғарбий шамол йўналишини ўзгартириб, шарқдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 5-10, кундузи 10-15 даража илиқ бўлади.\nСамарқанд вилояти. Ҳаво ўзгариб туради, баъзи жойларда ёмғир ёғади. Ғарбий шамол йўнали-шини ўзгартириб, шарқдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 5-10, кундузи 10-15 даража илиқ бўлади.\nҚашқадарё ва Сурхондарё вилоятлари. Ҳаво ўзгариб туради, баъзи жойларда ёмғир ёғади. Ғарбий шамол йўналишини ўзгартириб, шарқдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 7-12, кундузи 10-15 даража илиқ бўлади.\nАндижон, Наманган ва Фарғона вилоятлари. Ҳаво ўзгариб туради, баъзи жойларда ёмғир ёғади. Ғарбий шамол йўналишини ўзгартириб, шарқдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 5-10, кундузи 10-15 даража илиқ бўлади.\nРеспубликанинг тоғли ҳудудлари. Ҳаво ўзгариб туради, баъзи жойларда ёғингарчилик бўлади. Қор кўчиши хавфи бор. Ғарбий шамол йўналишини ўзгартириб, шарқдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 0-5, кундузи 5-10 даража илиқ бўлади.\n30 Март 23:35 83562\n28 Март 15:16 75087\n28 Март 10:15 55786\n29 Март 20:52 43755\n28 Март 17:32 43508


Кеча айтилмаган гаплар… | Fayzbog.uz\n06.10.2017 / Маъмурият /\nЎз фанининг фидойиси, зўр билим берар, фақат ягона айби -асабига теккан ўқувчисининг шахсиятига тегиб, синфдаги ўттиз бешта боланинг ичида ер билан яксон қиларди.\nАълочи дугонам ҳам бор эди. Ўртахол оилада етти фарзанднинг бешинчиси, орзулари кўп, кўзлари чақнаб турарди. «Ўртоқ, хали зўр ишлар қиламиз! Сиз профессор, мен тарихчи олима бўламан!»\nХақиқатдан, ёш бўлсак ҳам ниятларимиз зўр эди. У зерикарли Ўзбекистон тарихи дарсликларини қизиқарлироқ шаклда ёзмоқчи, мен эса икки синфдошимнинг дадасини бевақт нобуд қилган бедаво касалликка қарши дори ихтиро қилмоқчи эдим…\nБир куни қандайдир тадбирга кела олмаган дугонам узрли сабабни тушунтиришга ҳар қанча уринса ҳам ўқитувимизнинг хақоратидан бебаҳра қолмади: «Овозингни ўчир! Бор-йўғи фалончи алкашнинг қизисан, ким бўлардинг!»\nЎша куни еру-осмон чирпирак бўлмадию, ундан сўнг баттари бўлди. Синфдошларимиз олдида янграган хақорат ўқтувчимиз таъбирида нишонга урилган танбеҳ, дугонамга эса келажагини ўзгартириб юборган ҲУКМ бўлди. У мутлақо бошқа инсонга айланганди. Дадасининг ичишини ҳеч кимга билдирмай юрадиган Муқаддас, ҳамма билган хақиқатдан сўнг умуман орзу қилмай қўйди. Мен атайин тарих дарсликларига ишора қилиб, унга эзгу ниятларимизни бот-бот эслатар эдим. У-чи? Бефарқлик билан китобни варақлаб, зомбидай тикилиб тураверарди…\nЙиллар ўтди. Муқаддас олийгоҳни тамомлаб, тарих ўқитувчиси бўлди. Коллежда дарс берарди. Йилига бешта ўқувчига репетиторлик қилиб, институт, универститетларга киришга ёрдам беради. «Рўзғорни ками тўлиб қолар, фақат ойликка қараб қолмайлик» деб сунъий кўл қаздириб, балиқчилик билан шуғуллана бошлади. Хуллас, камбағал эмас эди. Нолимайди, қувончу ташвишлар билан ўтаётган ҳаётидан мамнун, тақдиридан рози. Балки ўша ўқтувчимизни ҳам аллақачон кечириб юборгандир. Лекин, мен устозимизни кечира олмадим. Чунки хозирги Муқаддаснинг сийратида қалби олов қизнинг шаҳдини топа олмайман. Балки ўшанда синиб қолмаганида, ҳозир тарих дарсларимиз мутлақо бошқача, у орзу қилгандай қизиқарлироқ бўлармиди. Шубҳасиз, у ёзган дарсликлардан сабоқ олган болаларимиз қалбида она тупроғимизга нисбатан самимийроқ муҳаббат шаклланган бўлар эди.\nАгар ўша муаллимамиз ҳар бир болани шахс сифатида кўриб, беғубор руҳиятига зарар етказмаганида, бошқа синфдошларим ҳам оддийгина Қувасойликлар бўлиб яшамай, турли жабхаларда ниманидир қойиллатиб қўйган ЎЗБЕКИСТОНЛИКЛАР бўлиб танилишар эди. Балки, мен ҳам аллақачон «саратон» касаллигининг давосини топиб, минглаб инсонларни ҳаётини асраб қолган бўлармидим…\nШарафли касбингиз олдида таъзимдаман! Фақат, байрамингиздан сўнг ёзган хотираларим, аччиқ хақиқатдан хафа бўлмадингиз деган умиддаман.\nШарафли касбингиз тақазо этадиган энг гўзал хислат бу — беғубор нигоҳлар орқали боланинг ички дунёси ва қалбига назар ташлай билишингиздир. Қўлингизда тарбия олаётган қоракўзларнинг ҳар бири алоҳида дунё! Уларнинг беғубор руҳиятига озор берманг! Шапалоқ ва хақоратдан кўра ширин сўз қудратлироқ эмасми?\nМеҳр билан синчиклаб қаранг! Нигоҳлари чақнаб турган ўқувчиларнингизнинг қалбидаги шаҳдни кўра оляпсизми? Балки, ўқувчиларингиздан биттаси Муқаддас, яна бири эса Муаззамдир…\nОта-онанинг маъсулияти ва тарбиясини олдида МУРАББИЙ ВА ТАРБИЯЧИЛАРГА ХАММА АЙБНИ ЮКЛАШНИ ўЗИ ФАРОСАТСИЗЛИК ВА ТАРБИЯСИЗЛИК ДЕБ ХИСОБЛАЙМАН. БОЛА БАРИБИР 90 % ТАРБИЯ ВА КАТЪИЯТНИ ОИЛАДАН ОЛАДИ.\n24 йиллик ўқитувчи сифатида 100% қўшиламан. Мени фарзандимни тарбиясига МЕН масъул!!!!\nАбдулла Авлоний/Туркий гулистон ёхуд ахлок/Тарбиянинг замони\nЙигирма тўрт йиллик ўқитувчи тушум келишиги билан қаратқич келишигининг фарқига бормабдилар-у! Мени эмас, менинг фарзандимнинг бўлади. Бу бир! Муаллиф боғдан келса сиз тоғдан келяпсиз, бу икки! Яъни, Муаззам нотўри сўз, нотўғри муносабат инсон келажагини йўққа чиқаради, деяптилар. Муҳтарам домламизнинг эса «чўпдан ҳадиги» борга ўхшайди.\nТўгри Мен сизнинг фикрингизга кўшиламан.\nМуаззамой инсонга нотўгри сўз нотўгри муносабатнинг таъсирини устозларни мисолида мулохаза килиб оммага етказиши мени озгина ранжитди. Сиз илмингизни устунлигини фахмингизни ўткирлиги билан хам исботлашингиз керак эди. Факат Сизга хурмат билан ўрта маълумотли курувчи.


Олис ишқ соғинчи ёхуд ватан сурати\nHome icon Бош саҳифа»Кутубхона»Ҳар-хил мақолалар»Олис ишқ соғинчи ёхуд ватан сурати\nОлис-олис қирлар ортидан, Бойсун тоғлари адоғидан дилни орзиқтиргувчи наво таралади. Мўйсафид харсангтошлар мангулик дуосини ўгираётгандек, ўркач-ўркач бўлиб ётган адирлар асрлардан ёдгор карвонларни эслатади. Ям-яшил даштларда қора сурувлар, осмоннинг зангори яйловида эса боқилган оқ ҳисори қўйлар мисоли семиз булутлар сокин кезинадилар. Дунё чексиз, борлиқ ҳудуд буҳудуддай. Наво қир-адирлар, тепалар ва дўнгликларнинг мусиқий шакли-шамойили янглиғ ўркач-ўркач, тўлқин-тўлқин бўлиб, гоҳ пастланиб, гоҳ баландланиб кетади. Элас-элас, олис-олис соғинчлар, ҳижрону фироқ, айрилиқ ва дийдор манзиллари. Барчасига бекат – шоир юраги. Бунда – эшиклар ёпилмайди, “Илтимос, суянмангиз” деган эслатмалар йўқ.\nУмримни бир олис ишққа алмашдим,\nКечдим ҳушёрликдан, тушга алмашдим.\nБеқанот қалбимни қушга алмашдим,\nСизсиз ўтган умрим бекор, ёрижон,\nНе бахтким, юрагим бемор, ёрижон.\n“Олис ишқ”ни таҳлил қилиб, шарҳлаб бермоқ учун шоирнинг ҳаёти камлик қилади. Бу йўлда умр сарф қилинади, бунинг божу хирожи қалб қони билан тўланади. Шоирлик ҳам худди шофёрликдай: бировнинг юкини вужуди, юрагининг юкхонасига ортиб олгану олис йўлга отланган. Йўл гоҳ ўнқир-чўнқир, гоҳ довон бўлса, гоҳ дашту биёбон. Юк баъзан оғирлик қилади, унинг залвори, салмоғи катта. Шоирга йўл-пўлда қолиб кетмасин деган мақсадда эҳтиёт ғилдираги берилмаган. Юкни чидам билан тортмоғи, манзилга соғ-омон элтмоғи керак. Ўзи, қалбию виждони олдидаги, адабиёт ва шеърият, ҳаёту тириклик, элу юрт олдидаги қарздорлик, бурч ва жавобгарлик юки.\nЙиллар соғинчларга, соғинчлар йилларга айланади. Шеърлар шоир умри, қалб ва руҳининг харитасига ўхшайди. Тун ва кун, кеча ва кундуз, масофалару маконлар. Ҳар бир китоб бир манзил мисол таассурот қолдиради. Бойсундан Тошкент қадар, Тошкентдан чексиз оламлар қадар йўл. Ою қуёш, замину осмон, фалаклару юлдузлар, кейин – кета-кетгунча чироқлар, чироқлар, дилга яқин ва қадрдон чироқлар. Умр ўтган сари, юкини тарқатиб, улашиб борган сайин шоирнинг юки ортиб, оғирлашиб бораверади. Бу юк камайишга эмас, кўпайишга маҳкум этилган. Шоирлик қисматида азалдан шундай ёзилган.\nГарчи ўртамизда соғинчу ҳижрон,\nГарчи висол йўли вайрондир вайрон.\nАммо азобингиз кўксимда ҳар он\nМуқаддас оловдай қолди, ёрижон,\nШукрким, сиз билан ёндим, ёрижон.\nБир замонларда, ХХ асрнинг 70-йиллари бошида олис Олмониёда ҳарбий хизматда юрган аскар йигитдан почта жилдига жойланган бир даста шеър Тошкентга учиб келади. Бу жилд қўлига теккан киши: “Ёт юртларда уйини, Ватанини соғинган бир ўзбек боласининг нима қилишни билмай, шунчаки ҳавасга қоралаган машқларидир-да» деб ўйлаши ҳам эҳтимолдан холи эмас эди. Бироқ аскар йигитнинг ҳаёту тақдири жойланган, умрий қисматини ҳал қилиб бериши лозим бўлган жилд ҳақиқий эгасига, имон-эътиқоди бутун, беназир ва беғараз устоз, улуғ бир инсоннинг қўлига тушади. Орадан қисқа вақт ўтиб, республиканинг обрўли, машҳур журналларидан бирида устоз адиб Шуҳрат домланинг “Солдатдан мактуб келди...” дея бошланувчи, ғоят ҳаяжонли, самимий хайрихоҳлик ва меҳр билан битилган оқ фотиҳаси, давомидан эса бир туркум шеърлар эълон қилинади. Биз – ўрта мактаб битирувчилари бўлмиш беармон ҳаваскор болалар дунёда армоннинг ҳам ҳиди борлигини илк бора ўша шеърлардан билиб олганмиз: «Қаршимда лобар қиз ўлтирар жиддий. Ичмаган, столда қадаҳи лим-лим. Сездингми, ҳавода бир армон ҳиди. Оламда турналар учмоқда, синглим».\nКейин оқ ёмғирлар, шеърият ва муҳаббат фасли бошланди.\nҲозирда Ёшлар, ўшанда Талабалар шаҳар¬часидаги адабий муҳит, шеърият кечаларию назмий анжуманларни зир титратган “Инсонни тушуниш” китобчаси, “Бойчечак”, “Подполковник Фатеев”, “Сен йўқ эдинг...”, “Мени севинг, мендан нафратланинг”, “Бу ерга келтирди мени тасодиф”, “Тонг титрайди кеч кузакнинг қучоғида”, “Бойсун ҳақида ғамгин баллада”, “Параллел чизиқлар”, “Севги ҳақида умидбахш баллада”, “Олис юртнинг бегона иси” сингари бизнинг тасаввур ва тафаккуримизни бутунлай ўзгартириб юборган, ўсмир кўнглимизни ағдар-тўнтар қилиб берган ўнлаб, юзлаб шеърлар. У шеърий оқшомлару бу шеърлар сабаб биз адабиётнинг яқин ошноларига айландик. Янги оҳанглар, назмдаги эски қолипларни синдирган ўзига хослик, мутлақо янгича бир шеърият бизни сеҳр этди, қалбларимизни тарбиялади. Ўша давраларда машҳур бўлиб кетган “Бойчечак” шеъри – меҳр ва соғинчнинг тоза ва маъсум қиссаси ҳаммамизга яқин ва қадрдон бўлиб қолди: “Бойчечагим бойланди\_ Бойчечагим бойланди\_ Бугун олисда ёшлик\_ Замин қанча айланди”. Муаллифнинг баланд пардаларда, юксак санъат ва маҳорат билан, жазавага тушган дирижёрни эслатувчи қиёфада ўз шеърини айнан ижро этиб бериши, унинг таъсир кучини, довруғини икки карра ошириб юборган эди. Талабалигимиз ҳавосидан шеър, соғинч ва ифор уфурар, ётоқхонамизнинг ғариб, кўримсиз йўлакларида узун қиш кечаларида ҳам бойчечаклар шивирлаб-шитирлаб юргандек туюларди.\nБиз ҳавас қилган шоир акамизнинг елкалари ҳурпайган, қадду бастига ғоят ярашган жун пўстини бўларди. Шеърлари, шеър ўқишлари билан бирга шу пўстини ҳам уни бошқа шоирлардан алоҳида ажратиб турарди. Пўстин эгасини ғоят салобатли, ваҳимали қилиб кўрсатар, ҳаваскор талабаларнинг доимий ҳамдами, қадрдон адабий маслаҳатчисига айланиб қолган Маҳмуд ака, устоз Маҳмуд Саъдий Шота Руставелининг машҳур асарига қиёсан шоир оғамизга “Айиқ терисини ёпинган Усмон Азим” деб ном қўйган эди.\nБеш йилимиз найсон булутлари янглиғ тез ўтиб кетди. Чақинларимиз олислаб, талабаликнинг бор орзу-ҳаваслари, гулу чечакларимиз, ёшлигимиз ортилган осмоннинг қалдироқ аравалари ҳам биздан йироқлашдилар.\nҲаёт синовлари, тирикликнинг ҳақиқий имти¬ҳон¬лари даври бошланди.\nЎтган аср, 80 – йилларнинг бошлари, мушоиралар, адабий давралар қизигандан қизиб борар, бу давраларнинг севимли эркаси, гултожи машҳур рассом Шуҳрат Абдурашидов эди. Раҳматли Шуҳрат ака шеъриятни жон-дилдан севар, Миртемир домланинг “Ўв, менинг ўзбаки юрагим. Неччига бўлиндинг, неччига?!..” деган машҳур сатрларини ҳамиша айтиб юрар, айтиб бўлгач эса, шеърни худди ўзи ёзгандай, қулочларини кенг ёйиб астойдил завқланарди. У кишига «Рассомларнинг шоири, шоирларнинг рассоми” деб зарофат қилишган эди. Давраларга ҳам, шеъриятга ҳам файз ва ранг киритган мусаввир ўшанда адабиётга меҳр-муҳаббатининг ифодаси сифатида “Ижодкор дўстларим” деган катта ҳажмли рангтасвир асарини чизиб, адабий жамоатчилик ҳукмига ҳавола этганди. Асар ҳаммага маъқул келиб, анча-мунча шов-шувларга сабаб бўлди. Унда Рауф Парфи, Эркин Аъзам, Нодир Норматов, Хуршид Даврон сингари таниқли адиблар қаторида Усмон ака портретига, қиёфаси, ҳолати ва ички дунёсига алоҳида урғу берилган. Шоирни тасвирлар экан, мусаввир аслида унинг катта қалбини, ундаги оғир юк залворини ифодалаган эди. Кейин барча ижодкорлар – рассомлар, шоир-ёзувчилар, актёрлару олимларнинг қалбини ларзага солган кутилмаган фожиа рўй берди. Шуҳрат ака автомобил ҳалокатига учраб, ўн кунча ўзига келмай оламдан ўтди. Бешёғочдаги уйида, азасига келган кекса онаси “Тошкентларда юрган шоир болам” дебон уввос солди. Тасвирий сатъатимизгина эмас, адабиёт учун ҳам катта йўқотиш бўлган бу воқеадан устозлар, ижодкор акаларимиз анча вақтгача эсанкираб маъюсланиб юрдилар. “Осмонга тикилдим хаёлим оғиб. Бир парчаси булут, бир парчаси кўк. Вақт деган шунча тез ўтдими оқиб. Менинг ёнимда ҳам энди биров йўқ”.\nЎша кезлари Усмон аканинг «Адабиётни, Ватанни, дўстларни севишни, қадрлашни Шуҳратдан ўрганишимиз керак» деган сўзлари маънисини кейин англадик. Қисқагина умри (ўшанда рассом бор-йўғи 29 ёшда эди) давомида мусаввир ҳайратланарли даражада кўп иш қилишга улгурган экан. Энг муҳими, у ўз асарларида Ватанни, она юрт суратини бор тароватию муҳаббати билан кўрсатиб кетган эди. Тузум ва замон ғирром бўлишига қарамасдан, шоирларимиз ижодида ҳам бу мавзу алоҳида ўрин эгаллаб, кучайиб бораётган эди. Жумладан, Усмон аканинг юқорида тилга олинган “Бойчечак”, “Бойсун ҳақида ғамгин баллада”, “Ватан ҳақида шеър”, “Абдулла Қодирий”, “Бойсун қирларида бир ўзим кездим”, “Самарқанд.Тунги сайр”, “Теша Сайдалиев хотирасига”, “Онамга мактуб”, “Дашт”, “Ғафур Ғулом...” сингари ўнлаб шеърлари, «Бахшиёна” туркумию устоз Асқад Мухтор “Гулистон” журналида чоп этган “Оқ шарпа”, Темурийзода султонларга бағишланган “Халил Султон” драматик достонларигача ўша йилларда ёзилиб, кўпчилик ўқувчиларнинг меҳрини қозонган эди.\nЖавзо. Бир эрка шамол\nБуғдойзорга урар тўш.\nОт елар. Чавандознинг\nБир енги ҳилпирар – бўш...\nОпа, Ватан – улуғ дард,\nОпа, Ватан боғ бўлсин.\nШеърда суратин чизсам,\nТўрт мучаси соғ бўлсин!\nБу Ватан шеърларда тилга киради, шоирга «Болам... Юрак билан кўксинг безадим” дейди. Бундан-да гўзалроқ саодат борми дунёда! “Юрагимга сиғмади соғинч. Бўлмайин деб ҳижронда вайрон. Энди куйлай бошладим нотинч: – Бойсун! Бойсун!Бойсун! Бойсунжон!..”\nМазкур шеър устоз адибимиз Шукур Холмирзаевга бағишланган. Уни тинглаётиб, Шукур аканинг кўзларига ёш қалққанларига неча бор гувоҳ бўлганмиз. Шоир бу мавзуни насрий асарларида ҳам давом эттириб, «Узоқ хайрлашувлар” номли гўзал эссесида адиб билан Ватаннинг дардли ва жозиб суратини яратади.\nИлк “Инсонни тушуниш” китобидан то “Ҳолат”, “Дарс”, “Сурат парчалари”, “Иккинчи апрел”, “Бахшиёна”, “Уйғониш азоби”, “Ғусса” билан “Куз” тўпламларигача кечган вақт чамалаб кўрилса агар, сўз ва шеър йўлида чекилган заҳматлар, изтироблару завқу шавқлар бесамар кетмагани, адабиёт ва шеъриятга бахшида, инсоний туйғулар ила лиммо-лим, дийдору айрилиқлар, соғинчлару севинчларга тўлуғ сермазмун бир умр бор бўй-басти билан гавдаланади.\nНиҳоят, узоқ кутилган истиқлол даври бошланди. Янги замон ижодкорларга янги сарполар кийгизди. Мустабид тузумнинг асрий занжирлари чилпарчин бўлди. Сўз ҳам озодликка чиқди. Кейинги салкам йигирма йиллик муддат Усмон Азим ҳаёти ва ижодининг сермаҳсул даври, янада теранлашиш ва юксалиш йиллари бўлди. “Алпомиш” бадиий филмининг киноқиссаси, шоирнинг асари асосида суратга олинган, Ватан, она юрт соғинчи ҳақида гўзал қўшиқдай таассурот қолдиргувчи “Севги” бадиий филми, Абдулҳамид Сулаймон Чўлпонга бағишланган “Кундузсиз кечалар”, устоз адиблар Ғафур Ғулом, Абдулла Қаҳҳор ҳақидаги қатор драматик асарлари, шунингдек насрий битикларини ўзида жамлаган “Жоду” китоби, “Юрак” ва “Фонус” шеърий тўпламлари шоирнинг қалб меҳнатхонасида узлуксиз ижод баракали давом этаётганидан далолат беради. Айниқса, охирги икки китоби – бу шеърият йилдан-йилга қиёмига етиб, донишмандлик ва етуклик касб этганини, умр ва қалб ҳикматлари яхлит ёмби ҳолатга келганини кўрсатиб турибди. Аслида Яссавий, Навоий боболар давридан буён айтиб келинаётган бу ҳикматлар XXI асрга келиб шоиримиз тилидан янгича жаранглайди: Мана, улардан бири, умр ҳақида шоир бундоқ дейди: “Ўзи бир ёғиб ўтишга арзийди одамнинг умри. Ёғ умрим, кўнгиллар кўкарсин!”\nАдабиёт, хусусан шеъриятнинг ҳам асосий вазифаси шунда: кўнгилларни кўкартириш, дилларни яшнатиш. Усмон ака бу эзгу Бурчни қатъият ва мардоналик билан уддалаб келаётган устоз шоиримиз, катта элнинг катта оқини. У кишига бир умр ҳамдаму ҳамнафас, дарду қувончларига бирдек шерик, таъби назми баланд, диди нозик таржимон Раъно янгамизнинг шарафли бу қисматда алоҳида мақоми борлигини ҳам таъкидлаб ўтмоқ жоиз. Адабиёт, жаҳон адабиёти, китоб ва китобхонлик, назму наср, мумтоз ва замонавий асарлар ҳақида энг кўп гапириладиган бу хонадонга ҳаваскор ёшлик йилларимизда биз ҳар доим ошиқиб, интилиб яшаганмиз. Инсонни тушуниш, китоб ва адабиётга меҳр, дид ва саводхонлик тарбияси, сўзга эътибор ва муносабатни биз шундай устозларимиз, уларнинг хонадонидаги адабий муҳитдан ҳам ўргандик, ҳаётларидан ибрат олдик. “Сенга ҳеч нарса қилолмадим, Ватан!” деб айтиш учун ҳам аввало она юртни, туғилган тупроқни севишни билиш керак. Адабиётга муҳаббат ҳам худди шундай.\nАлқисса, аскар йигитнинг “шинелли йиллар”и ортда қолди. Раҳматли Шуҳрат домланинг дуолари ижобат бўлди. Шу лаҳзаларда Термизда, қадим Жайҳун қирғоқларида Ватан чегараларини ҳимоя қилаётган бир аскар йигит қоралама шеърларини хатжилдга жойлаб, минг орзу-ҳавас билан Ўзбекистон халқ шоири Усмон Азим номига жўнатаётган бўлса, ҳеч ажабланманг. Азиз ўқувчи! Унга халақит бермайлик. Ҳозир у бутун умрини, борлиғию қисматини олис бир ишққа – шеъриятга, адабиётга алмашишга шайланаётгандир...


Янгиҳаётликлар қандай муаммоларни кўтаришди? — Review.uz\nЯнгиҳаёт туманидаги оммавий қабулларда фуқаролар томонидан жами 884 та масала кўтарилган бўлса, уларнинг 139 тасига жойида ечим топилди, 87 та мурожаат эгасига ҳуқуқий маслаҳат ва тушунтириш берилди, 658 та масала назоратга олинди.\nҚабулларда Ўзбекистон Республикаси Президенти Администрацияси, Олий суд, Вазирлар Маҳкамаси, Тошкент шаҳар судлари ҳамда 20 дан зиёд вазирликлар, идора-ташкилотлар раҳбар ходимлари иштирок этди.\nОммавий мулоқотларда Олий суд ва тизим судьялари томонидан 130 та мурожаат кўриб чиқилди. 19 та мурожаатга ҳуқуқий тушунтириш берилди. 49 та мурожаат ижобий ҳал этилди, 62 та мурожаат назоратга олинди.\nҚабуллар жараёнида ташкил этилган сайёр суд мажлисларида 9 нафар шахснинг иши ҳар томонлама кўриб чиқилиб 5 нафар шахс жавобгарликдан озод этилди.\nЯнгиҳаёт туманида яшаб келаётган Раҳимжон Отауллаевга суд ҳукмига биноан икки йилга мансабдорлик ва моддий жавобгарлик билан боғлиқ лавозимларда ишлашдан маҳрум этилиб, унга нисбатан 2 йил ахлоқ тузатиш ишлари жазоси қўлланилган эди. Фуқаронинг енгиллик беришни сўраб қилган мурожаати, жазони ўташ даврида ўзини ҳар жиҳатдан муносиб тутгани инобатга олиниб, жиноят ишлари бўйича Янгиҳаёт тумани судининг қарори билан у шартли равишда ўталмай қолган 1 йил 3 ойлик жазосидан озод этилди.\nМаълумки, пойтахт атрофида узумчилик ва боғдорчилик ширкатига қарашли дала ҳовлилар мавжуд. Йиллар давомида мазкур дала ҳовлиларда боғдорчилик билан шуғулланиш учун одамлар кўчиб кела бошлаган. Натижада бу ерларда муқим ўрнашиб қолишган. Одамлар томонидан ўзбошимчалик билан уй жойлар барпо этилиши натижасида ўз-ўзидан кўчалар, хонадонлар вужудга келган. Аммо кадастр ҳужжатларида дала ҳовли сифатида қайд этилиб қолаверган. 2011 йилда ҳукумат томонидан шу каби ўзбошимчалик билан эгаллаб олинган дала ҳовлиларга амнистия эълон қилиниб, мулк ҳуқуқи беришга рухсат этилган. Бироқ, 6 та ана шундай ширкатга қарашли дала ҳовлилар қолиб кетган. Уларнинг бир қисми Қуйичирчиқ, Зангиота ва Бектемир туманлари ҳудудини эгаллаган. Айни пайтда Бектемир туманинг бир қисми Янгиҳаёт туманига ўтиши муносабати билан ширкатга қарашли дала ҳовлилар ҳам шаҳар ҳудудига киритилади. Бу ердаги ҳолат шундан иборатки, аҳоли пунктининг мақомига ҳалигача аниқлик киритилмаган. Ҳар бир қурилган хонадонларга мулк ҳуқуқи берилмаган ва кадастр ҳужжатлари қилинмаган. Ушбу ҳудудда яшовчи Умида Нишонбекова ушбу манзилда 390 та оилага мулк ҳуқуқи берилиши ва кадастр қилиниши, маҳалла маҳалла мақоми зарурлиги юзасидан Тошкент шаҳар халқ қабулхонаси мутасаддиларига мурожаат қилади. Мазкур масала “йўл харита”сига киритилиб, Вазирлар маҳкамасига ширкат ҳудуди ўрнида янги маҳалла барпо қилиш, оилаларга мулк ҳуқуқи бериш бўйича таклиф киритилди.\nОммавий мулоқотларда Бош прокуратура, шаҳар ва туман прокуратуралари 83 та мурожаатни кўриб чиқди. Туманнинг “Шоликор” мавзесида истиқомат қилувчи Муборак Раҳматова тақдир тақозоси билан қўшни давлат фуқаросига турмушга чиққан. Аммо ҳаёт экан, яна ўзи туғилиб ўсган юртига қайтган. Шундан буён орадан 25 йил вақт ўтдию бироқ ўз юрти фуқаролигини ололмасдан келаётган эди. Давлатимиз раҳбарининг ташаббуси билан фуқаролик олишнинг соддалашгани Муборак Раҳматованинг орзулари рўёбга чиқишига сабаб бўлди. Юртдошимизнинг мурожаати Бош прокуратура мутасаддилари томонидан қабул қилиниб, ижобий ҳал қилинадиган бўлди.\nУч кунлик оммавий қабулларда соғлиқни сақлаш вазирлиги ва тизим идоралари томонидан 43 та мурожаат кўриб чиқилган бўлса, шундан 18 таси жойида ижобий ҳал этилди. Дейлик, “Бинокор” маҳалласида яшовчи Екатерина Сергееванинг 4 ёшли ўғли Артёмнинг оёғида туғма нуқсони бор. Шу боис, юришга қийналади. У чуқурлаштирилган тиббий кўрик ҳамда малакали муолажага муҳтож. Бола вазирлик йўлланмаси билан Республика болалар миллий марказига тиббий кўрик учун юбориладиган ва таҳлил натижаларига қараб, шу марказда даволанадиган бўлди.\nБандлик ва меҳнат муносабатлари вазирлиги ҳамда унинг ҳудудий бўлинмалари томонидан 34 та мурожаат кўрилган бўлиб, шундан 19 таси жойида ҳал этилди. Хусусан, ногирон фарзандини ёлғиз боши билан катта қилиб келаётган Феруза Ғуломова шу пайтгача ишсиз эди. Оммавий қабулдаги мурожаатидан сўнг у “Аёллар дафтари”га киритилди, қарамоғида ногирон фарзанди борлиги инобатга олиниб, унга ўз уйида бандлигини таъминлаш учун шароит яратиб бериладиган бўлди. Аниқроғи, тикув машинаси олиб берилди, Феруза билан тикув корхонаси ўртасида шартнома тузилди. У буюртма асосида тикиш билан шуғулланади.\nГулзор маҳалласи аҳли номидан мурожаат қилган Абдумажид Қувондиқовнинг айтишича, маҳалла илгари Тошкент вилоятининг Ўртачирчиқ тумани тасарруфида бўлган. Ҳудудда намунавий лойиҳалар асосида янги турар-жойлар барпо қилинган, аммо инфратузилмани ривожлантириш эътибордан четда қолган. Айниқса, ўтган асрнинг ярмида қурилган мактаб таъмир талаблигидан ташқари, аҳоли сонининг ўсиши натижасида ўқувчиларни уч сменада ўқитиш учун ҳам торлик қилиб қолган. Мурожаат Халқ таълими вазирлиги мутасаддилари томонидан қабул қилиниб, 2023 йилгача 650 ўринли янги мактаб биносини қуриш, ҳозир эса мавжуд имкониятлардан самарали фойдаланиш учун мактабда капитал таъмирлаш ишлари бошланиши маълум қилинди.\n“Бинокор” мавзесида истиқомат қилувчи Бекзод Мадаминов ўз тадбиркорлигини йўлга қўйиш мақсадида бизнес-режа тузиб, имтиёзли кредит олиш мақсадида кўплаб идораларнинг остонасидан ҳатлаган, аммо муроди ҳосил бўлмаган. Оммавий қабулда Бош вазирнинг Тадбиркорлар мурожаатларини кўриб чиқиш қабулхоналарига мурожаати кўриб чиқилиб, муаммонинг нимада эканини аниқлаш мақсадида банк мутасаддиларига кўрсатма берилди ҳамда масаланинг фуқаро фойдасига ҳал этилгунига қадар иш назоратга олинди.\nОммавий қабул жараёнларида мутасаддиларга миннатдорлик билдириш учун атайин келган юртдошларимиз ҳам кўп бўлди. Мисол учун, “Бинокор” маҳалласида яшовчи бир гуруҳ фуқаролар маҳалласидаги болалар боғчаси яқин-яқингача ўта абгор, ҳеч қандай шароит йўқ бўлгани, мурожаатчилардан бири Шоҳида Алимованинг аввалги оммавий қабулларда мактабгача таълим вазирлиги мутасаддиларига мурожаатидан сўнг масала Халқ қабулхонаси назоратига олингани, жойига чиқиб ўрганилгач, “йўл харита”сига киритилиб, инвестиция дастури асосида тубдан таъмирланганини билдиришди. Бундан, табиийки, маҳалла аҳли мамнун.\n12.05.2022 12:48 609\n07.05.2022 12:47 556


Рўзиқул Бердиев: Агар жамоага легионер керак бўлса, бу фақат ҳужумчи бўлади!\n4 июль, 2017, 21:55\nХабарингиз бор, бугун 3-турдан қолдирилган “Бунёдкор” – “Насаф” баҳси бўлиб ўтди. Учрашувдан сўнг меҳмонлар устози Рўзиқул Бердиев журналистлар саволларига жавоб қайтарди.\n-Кўриб турганингиздек, бугун футболдаги қонун ўз сўзини айтди. Сен урмасанг, сенга уришади. Ҳаво анча иссиқ бўлишига қарамасдан, мавсумдаги энг яхши ўйинлардан бири бўлди. “Бунёдкор” ўз имкониятларидан фойдалана олди.\nБиз бу тактикада анчадан бери ўйнаймиз. 3 ҳимоячи билан кўпдан бери фойдаланаяпмиз. Натижада қанотдаги футболчиларимиз орқали кўплаб ҳужумлар яратмоқдамиз.\nЖамоани тарк этадиган футболчилар ўрнига муносиблари билан тўлдирамиз. Шерзод Аъзамов ва Элдорбек Суюновни жамоага кўрсатган хизматлари учун раҳмат айтамиз. Уларнинг кейинги фаолиятига омад тилаймиз. Агар легионерлар оладиган бўлсак, фақат ҳужумчи масаласида бош қотирамиз.\nБиз вазиятларни ўнглаш учун иккита ҳужумчи билан ҳаракат қилдик. Аммо… Бундай жамоага қарши сафарда ўйнаш жуда қийин.\n“Насаф”да олдин ҳам бу каби футболчиларни тарк этиши учраб туради. Ўз навбатида, биз бу вазиятлардан доим чиқиб кетганмиз. Ҳар бир футболчининг ўрнини тўлдира олганмиз, - дейди Бердиев.


Ногиронлар давлат ҳимоясида — Ўзбекистонда ва дунёда рўй бераётган энг сўнгги янгиликлар ва хабарлар, жамият, иқтисодиёт, маданият, спорт, технологияларга оид қизиқарли мақолалар.\n“ТЕЗ ЁРДАМ” МАШИНАСИ ЁРДАМГА МУҲТОЖ\nРАҲАФ АЛ-КУНУН: "САУДИЯ АРАБИСТОНИДАГИ АЁЛЛАР ЧЎРИЛАР КАБИ ЯШАЙДИЛАР!”\nДЕНОВ ТУМАНИДА 3 НАФАР I-ГУРУҲ НОГИРОНЛАРИ АВАРИЯ ҲОЛАТИДАГИ УЙДА ЯШАЯПТИЛАР\nHome/ O`zbekiston/Ногиронлар давлат ҳимоясида\nНогиронлар давлат ҳимоясида\n0 1 264 1 minute read\n2017 йил 1 август куни Ўзбекистон Республикаси Президентининг “Ногиронларни давлат томонидан қўллаб-қувватлаш тизимини янада такомиллаштириш чора-тадбирлари тўғрисида”ги фармойиши эълон қилинди.\nФармойишда аҳолининг эҳтиёжманд қатламларини манзилли ижтимоий ҳимоя қилиш давлат сиёсатининг устувор йўналишларидан бири сифатида белгиланган.\nНогиронлик гуруҳини аниқлаш ҳамда протез-ортопедия ва реабилитация техника воситалари билан таъминлашда тиббий-маслаҳат комиссиялари ва тиббий-меҳнат эксперт комиссиялари фаолиятидаги бюрократик тартиб-таомиллар бартараф этилмаган деб кўрсатилган.\nШунингдек Фармойишда Ўзбекистон Республикаси Соғлиқни сақлаш вазирлиги, Халқ таълими вазирлиги, Олий ва ўрта махсус таълим вазирлиги, Бандлик ва меҳнат муносабатлари вазирлигининг ногиронларни давлат томонидан қўллаб-қувватлаш соҳасидаги фаолияти қониқарсиз деб топилганлиги қайд этилган.\nЖорий йил 1 январь ҳолатига 650 284 нафар шахс ногирон деб топилган, уларнинг 84 908 нафарини 16 ёшгача бўлган болалар ташкил этади. Уларга ҳар йили Давлат бюджетидан 2,5 триллион сўм миқдорида пенсия ва нафақалар тўланади.\nШўрчида “Мўминтекстил” иш бошлайди\n"Арзон гўшт, арзон бензинни ўйлаб, ўзимиз ҳам арзон одам бўлиб қолаётгандекмиз"\nЎзбекистон бўйлаб йўл-патруль хизмати стационар постларини босқичма-босқич қуриш дастури тасдиқланди


Чоп этилди: 07 сентябрь, 2017\nOldingi maqola “МУҚБИЛ ВА МУДБИР АФСОНАСИ\nKeyingi maqola ИЛМ НУРЛАРИНИ ТАРҚАТГАН ҚИШЛОҚ\nВилоят мусиқали драма театрида 85-мавсум очилиш маросими бўлиб ўтди. Шу муносабат билан ташкил этилган тадбирда театр ижодий жамоаси, фахрийлар, қўшни вилоятлар театрларидан таклиф этилган меҳмонлар, маданият, адабиёт соҳаси вакиллари, оммавий ахборот воситалари ходимлари иштирок этди.\nТаъкидлаб ўтиш жоиз, вилоят мусиқали драма театрининг илк пойдевори 1920-йиллардан қўйила бошланган. Театр ташкил этилишида Қарши шаҳрилик машҳур мусиқачи ва соз устаси Абдулла Қодиров - Танбурийнинг ҳиссаси катта бўлган. Унинг ташаббуси билан 1924 йилдан 1930 йилга қадар Қарши ва Шаҳрисабз ёшларини бирлаштирган ҳаваскорлик тўгараги фаолияти йўлга қўйилган. 1932 йил 2 августда эса Қарши-Шаҳрисабз ҳаваскорлик жамоалари асосида Қарши тумани маориф мудири А.Шоибзода ва А.Қодиров ташаббуси билан вилоят мусиқали театри ташкил этилди ва ана шу сана театр ташкил этилган кун сифатида тарихга муҳрланди. Бу йил жамоа ўзининг 85-мавсумини бошламоқда.\n- Театр жамоаси илк бора “Ҳалима” спектаклини саҳналаштириб, мухлисларга ҳавола этишган, - дейди вилоят мусиқали драма театри директори Ўткир Махматқулов. - Унда бош ролни иқтидорли актриса Зайнаб Самиева ижро этган. Шундан сўнг ўтган 80 йилдан ошиқ вақт мобайнида жуда кўп асарлар саҳналаштирилди. Бу даргоҳда турли йилларда Фароғат Раҳматова, Икрома Болтаева, Суръат Пўлатов, Шариф Қобилов, Муҳтарама Носирова ва шу каби жуда кўплаб атоқли, элимиз севган ижодкорлар меҳнат қилишган.\nТеатрнинг янги мавсуми очилишида сўзга чиққанлар томонидан ижодий жамоа босиб ўтган йўл, бу йўлда фидойи меҳнат қилган инсонлар, устоз санъаткорларнинг номи ёдга олинди. Мамлакатимизда миллий театр санъатини ривожлантириш, мумтоз анъаналарни асраб-авайлаш ва жаҳонга кенг тарғиб этиш масалаларига алоҳида эътибор қаратилаётгани, вилоят мусиқали драма театри ижодий жамоаси ҳам бу имкониятлардан янада руҳланиб, янги-янги ютуқларни қўлга киритаётгани эътироф этилди.\nДарҳақиқат, вилоят мусиқали драма театри жамоаси сўнгги йилларда республика миқёсида ўтказилган қатор фестиваль ва кўрик-танловларда иштирок этиб, юқори ўринларни қўлга киритиб келмоқда. Жумладан, 2010 йилда бўлиб ўтган “Дебют-2010” республика ёш режиссёрларининг кўрик-фестивалида Ф.Бойназаров саҳналаштирган “Қўнғироқли алдоқчи” эртак-томошаси Гран-при совринини қўлга киритган бўлса, 2011 йилда “Сени куйлаймиз, замондош” республика театр фестивалида Нафас Шодмонов асари асосида саҳналаштирилган “Нажот дарвозаси” спектакли фахрли ўринга муносиб кўрилди. 2015 йилда эса ижодий жамоа худди шу фестивалда “Оролбобо” спектакли билан 1-ўринни эгаллади.\nТадбирда театр ижодий жамоасининг ташриф қоғозига айланган ана шу асарлардан кичик парчалар ижро этилди.\nМаълумки, аксарият театрларда ҳар йили янги мавсумни юксак эътибор ва эътирофга сазовор бўлган асарлардан бири билан бошлаш анъанаси мавжуд. Вилоят мусиқали драма театри жамоаси ҳам бу мавсумни ўз репертуаридаги энг сара асарлардан бири – “Лайли ва Мажнун” мусиқали драмаси билан бошлади.\nАлишер Навоийнинг “Лайли ва Мажнун” достони асосидаги спектакль вилоят театрида илк маротаба 1940-йилларда саҳналаштирилган. 2008 йилда эса Овлиёқули Хўжақулиев асарга сайқал бериб, қайта саҳналаштирди. 2012 йилда ижодий жамоа “Лайли ва Мажнун” мусиқали драмаси билан халқаро театр фестивалида қатнашиб, муносиб тақдирланди.\n№ 107 (15332) 07.09.2017


Пётр Порошенко коронавирус юқтирди — Sof.uz\nЖАҲОН 46,340,405 33,441,814 1,199,274\n30.09 11:23 115 Жаҳон\nФото: Сергей Плачков / ТАСС\nУкраинанинг собиқ президенти Пётр Порошенко COVID-19 коронавирус инфекциясини юқтирди. Бу ҳақда Порошенконинг ўзи маълум қилди ва инфекция тест орқали тасдиқланганлигини тушунтирди.\n«Сўнгги олти йил ичида мен оёқларимдаги касалликларга дош беришга одатландим. Аммо бу [касаллик] айёрдир. Жуда айёр. Шунинг учун, бугундан бошлаб мени уйда даволашмоқда», - деб ёзди Порошенко ўзининг твиттердаги саҳифасида.\nУкраинанинг собиқ президенти мамлакатнинг барча аҳолисига ўзларига ғамхўрлик қилишни маслаҳат берди.\nАввалроқ украиналик бошқа сиёсатчи, "Баткившчина" партияси раҳбари ва собиқ бош вазир Юлия Тимошенко ҳам COVID-19 юқтирган эди. Коронавирус билан касалланганлар орасида Украинанинг амалдаги президентининг рафиқаси Елена Зеленская ҳам бор.\nУкраина Соғлиқни сақлаш вазирлигининг маълумотларига кўра, сўнгги 24 соат ичида мамлакатда COVID-19 юқтиришнинг 3627 янги ҳолати аниқланди, пандемия бошланганидан бери деярли 205 минг киши инфекция юқтирди, 4065 киши вафот этди (охирги 24 соат ичида 69 та).\nУкраина Пётр Порошенко коронавирус\n29.10 23:20 2270\n24.10 04:30 289 Жаҳон\n20.10 16:16 469 Жаҳон


Аҳмад Ҳикмат Муфтиўғли. Алпарслон эртаги (ҳикоя) | www.ziyouz.uz\nБош саҳифа Жаҳон насри онлайн антологиясиАҳмад Ҳикмат Муфтиўғли (1870-1937; Туркия)Аҳмад Ҳикмат Муфтиўғли. Алпарслон эртаги (ҳикоя)\nЎнгурларидан Сариқсув оқиб чиқувчи Олтин тоғлар тизмасидаги юксак Қоратоғнинг шўрхок ёнбағирларида бир шарпа кўзга чалинди. Эрта тонг. Офтобнинг дастлабки шафағи дарёнинг салқин тўлқинлари узра нафис тўрларини ёя бошлади. Оғир одимлаётганидан, атрофига қўрқа-писа қараб илгарилаётганидан бу қоранинг аёл киши эканлиги билиниб турарди.\nБелида ингичка кийик териси, устига ёғоч пўстлоғидан тўқилган қўпол ёпинғич ташлаб олган. Оҳиста, бир-бир босиб чакалакзор четига келди, эҳтиёткорлик билан энгашиб, ердан майда-чуйда синган шох-шабба, қуриган баргларни тера бошлади. Шох-шабба ва япроқлар билан этагини тўлдирди-да, қияликдан пастга тушди.\nТонг отган, атроф бутунлай ёриша бошлаганди. Энди аёлнинг бемажол танасини зўрға кўтариб, оёқларини судраб босаётгани аниқ кўриниб турарди. Бир ғорнинг оғзига яқинлашганида ғалати товуш эшитилди. Бу янги туғилган чақалоқ йиғиси эди. Аёл энтикди. Тўпланган шох-шаббаларни ташлади-да, боласини қучоғига олди. Бағрига босди. Эмиза бошлади. Бироздан кейин чақалоқ уйқуга кетди. Аёл териб келган баргларини гўдакнинг тагига ёйди, устига ёпди. Атрофига аланглади. Ўт-ўлан камлик қиларди. У яна бир қучоқ барг териб келиш илинжида ўрнидан турди. Қирқ-эллик қадамча юрган ҳам эдики, тепадан шувуллаган овоз эшитилди. Бу пастга шўнғиган бургут қанотларининг товуши эди. Юраги “шиғ” этиб кетди. Орқага, болажони ётган ғорга қараб чопди. Лекин бургут чақалоқни панжалари орасига олганича юксалиб борарди. Аёл бу бепоён осмон султони учаётган томонга қўлларини ҳаволатганча анча югурди. Аччиқ-аччиқ ҳайқирди. Кейин яшин урган дарахтдек гурс этиб ерга йиқилди-ю, ҳушидан кетди.\nБургут бу юмшоқ ва пушти танли овни панжаларида маҳкам қисганича юксалди, юксалаверди, баланд Қоратоғнинг чўққиларидан ошиб нариги томонга ўтди. Уни бир қоянинг устига ташламоқчи бўлиб, чангалини ёзиб юборди. Чақалоқ буталар орасига тушди. Худди шу пайт пастда, навниҳоллар тагида бир она арслон болалаётганди. У эндигина дунёга келган икки шербаччани ялаб турганди. Бургут арслонни кўргач, ўлжаси атрофида бир неча бор айланди-да, яна ҳавога кўтарилиб учиб кетди.\nОна арслон бу митти гўдакни ўз болалари ёнида кўриб, уни ҳам ўзим туққанман, деб ўйлади. Гўдакни Тангри ёрлақади, ўлимдан асраб қолди. Арслон болалари билан бирга уни ҳам эмиза бошлади. Кунлар, ойлар ўтди. Гўдак эмикдошлари билан улғаяр, оналари овлаб келган ёввойи ҳайвонлар гўшти билан озиқланарди. Ёши улғайган сари кучи ҳам ортиб борар, билакларида, оёқларида шер қуввати акс этарди. Биродарлари билан айқашар, курашар, уларни енгар, ерпарчин қиларди. Бу ғалабада унга ақл-фаросати ҳам ёрдам берарди. Чунки у инсон фарзанди эди…\nЭнди биродарлари ҳам уни кўришлари билан қўрқиб қочишарди. Бундай ҳаёт унга “Алпарслон” номини табиий тарзда берган эди.\nАлпарслон ўз ҳаётидан мамнун эмасди. Жўралари ўта тентак, ўзи эса бутунлай ёлғиз эди. Қанчалар еса ҳам оч, қанчалар ичса ҳам ташна, қанчалар дам олса ҳам барибир ҳорғин эди. Баъзан Сариқсув дарёси соҳилига тушар, сувда аксини кўрар, эмикдош биродарларига ўхшамаслигини сезарди. Мияси ишлаётганини, юраги уриб турганини ҳис қиларди. Худди шундай пайтларда атрофида ўрмалашиб юрган шербаччаларга биттадан шапалоқ тортиб юборар, тепиб ағдарар ва улар чиқолмайдиган дарахтлар тепасига тирмашиб, чиқиб оларди. Кейин шохдан-шохга сакрар, ҳайқирарди. Гўё чиқаётган қуёшга хитоб қилар, учиб ўтаётган булутларга тарсаки урарди. Бошқа арслонлар эса унинг олдида қаққайиб туришар, думларини ерга уришар, ёлларини диккайтириб, тишларини кўрсатишар, туйғусиз кўзларини бақрайтириб, унга ҳайрат билан қарашарди.\nШу тариқа йиллар ўтар, арслонларнинг зурриётлари кўпайиб борар, лекин унга ўхшаган бирорта бола туғилмасди…\nАрслонлар тўдасига у дарғалик қиларди. Кунора ўн, йигирма арслонни олдига солиб, тоғларга олиб чиқарди, жарлардан сакраттирарди, ов қилдирарди. Кейин эса зерикиб, юраги сиқилганидан ҳўнг-ҳўнг йиғлар эди.\nБир куни яна бутун тўдаси билан овга чиқишди. Тикка бир тепаликка чиқаркан, ҳамроҳлари сингари у ҳам оёқлари билан қияликка тирмашар, ириллар ва ҳайқирарди. Ниҳоят кийиклар сурувига дуч келишди. Ҳаммаёқ талотўп, айқаш-уйқаш бўлиб кетди. Арслонлар шиддат билан ташланар, кийиклар жонҳолатда сакрашарди. Буталар эгилди, шохлар синди, тошлар юмалади. Бундай манзаралардан юраги сиқилган Алпарслон бир ҳатлаб у ердан узоқлашди. Қияликнинг орқа томонига ўтди. Майсалар устига чўзилди-да, ўйга толди. Кўзларини тубсиз осмонга қадаганча узоқ ётди… Шу пайт ғалати бир товуш келди. Ўз овозига ўхшаган овоз, тоғнинг этагидан чиқиб, садо келган томонга югурди. Олисдан ўзига ўхшаш бир тўда сояни кўрди: булар уч аёл, уч эркак ва бир қиз эди.\nБир-икки сакраб уларнинг ёнига етиб келди. Тўрт томонларини ўраб олган арслонлардан қўрқиб дарахтларга тирмашган, авваллари сира кўрмаган, лекин ўзига ўхшаш эканликларини энди тушунган, у икки оёқли ҳайвонларга ёрдамга шошилди. Бир ҳайқириб арслонларни бу ердан қувиб юборди. Елкаларига тушиб турган сариқ сочлари, иягини қоплаган қизғиш соқоли, одам ва арслон орасидаги ҳайбати билан уларга рўбарў бўлди. Ҳайрат билан юзларига тикилди. Юриш-туришларини кузатди. Энди у ҳам қаддини ростлади, улар сингари икки оёқда юра бошлади. Уларга янада яқинроқ келди. Ҳайратли кўзларида ёлвориш, қўрқувдан нафаслари ичига тушган бу етти шўрликка қараб балки умрида илк марта жилмайди. Инсонларгагина хос бу ширин табассум қўрқиб, даҳшатга тушган одамларга ҳаловат бахш этди. Энди улар бўзлаганча ялиниб-ёлворишар, қўлларини кўтариб омонлик тилашарди. Алпарслон бу гаплардан, бу ҳаракатлардан ҳеч нарса тушунмасди. Фақат уларнинг ўзига ўхшаш эканликларини кўриб турарди. Энди бутунлай ёнларига келди. Уларнинг энг каттароғи дарахтдан тушди. Алп уни ҳидлаб кўрди. Қўлини елкасига қўйди. Энди бир-бирига анча ўрганиб қолишди. Бу етти киши ҳам арслонлар арслони олдида бош эгиб, ундан марҳамат, мадад сўрашди. У бу вазиятга қараб туриб, шу ёввойиларнинг қалбга яқин имо-ишорасидан бир онгина бўлса ҳам инсонга айланган эди.\nУ имо-ишора билан қўрқманглар, деб ишонтирди. Улар ҳам қаршиларида турган йигит одам боласи эканлигини тушунишди. Лекин шунча жониворга бу йигит қурол-яроғсиз қандай амр этаётганига сира ақллари бовар қилмасди. Алпарслон чолга тақалиб келди. Унинг кийимини, соқолини қўли билан пайпаслади. Чолни титроқ босди. У ёввойи йигитнинг марҳаматини қозониш учун уни ушлаб кўрди, кейин пешонасидан ўпди. Алпарслон сесканиб, орқага тисарилди ва кўзини очди. Бу иккинчи инсонлик хислати ваҳший ўсмирга ғалати таъсир қилганди. Чунки чол мени тишлайди, деб ўйлаганди. Орага жимлик чўкди. Энди йигит узун, чатишиб кетган ҳурпайган сочларини силкитганча бир ҳайқирди-да, сакраб, улардан узоқлашди. Орқада қолганлар нимага дуч келганларини билишмас, бу ҳайвонми, одамми ёки шайтон эканлигини тушунишмасди. Орадан бироз вақт ўтар-ўтмас, ҳалиги ёввойи қучоғида бир кийик боласи билан яна пайдо бўлди. Кийикни бурдалаб уларга тарқатиб чиқди. Меҳмонларини сийламоқчи бўлди. Лекин унинг бу икроми меҳмонларини унчалик мамнун этмади. Улар хом гўшт ейишмасди. Йигит ўсиқ сочли бошини сарак-сарак қилди. Кейин қўлидаги қовурғани кемира бошлади.\nЧол ишора билан алланарсаларни тушунтирди. Шох-шабба тўплаб, ўт ёқди. Халтасидан бир чимдим туз олди. Гўштнинг устига сепди, оловнинг чўғига қўйиб пиширди. Бир бурда гўштни Алпарслонга узатди. Уларга қараб ейишга тутинди. Умрида биринчи бор пишган овқат ейиши эди. Аввалига ижирғанди. Кейин яланди. Қашинди. Яна бир бор тишлаб кўрди. Ўйланди… Пиширилган гўшт унга ёқиб қолганди, роса ёқиб қолганди. Туз гўштни янаям мазали қилган эди. Завқланиб чолдан олган нарсасини ўзига қайтариб бермоқчи бўлди. Ўрнидан туриб, унинг пешонасидан ўпди. Лекин бунга қаноат қилмади. Ҳаммани ўпгиси келди. Уларнинг пешоналаридан ўпа бошлади. Навбат энг орқада ўтирган қизга келди. Кулимсираб қизга қараб юрди. Лекин қиз қизариб кетди-да, қалтираб, қўллари билан юзини беркитиб, бир-икки қадам орқага тисарилди. Бир қадам олдинга, бир қадам орқага босди, кейин тўхтади.\nАёллар бақиришди. Алпарслон ҳайрон бўлиб, уларнинг юзларига қаради. Бир тўда арслонни амрига буйсундирган бу чўллар хоқони, энди бир қизча қаршисида ожиз, ўзини йўқотган эди. У орқасига қайтди, чолнинг ёнига келди. Қошларини чимирди, кўзларини очди, муштларини қисди. Тишларини ғижирлатди. Бу аҳволни кўриб қиз йиғлаб юборди. Шўрлик ота бу муаммони ҳал қилиш учун унга алланарсаларни тушунтиришга уринди. Бир неча сониядан сўнг Алпарслон ҳам уни тушунгандай бўлди. Бошини қуйи солиб, ўйланиб қолди.\nВаҳший ҳайвонлардан қўрқмай, Алпарслоннинг ҳимоясида бир неча ҳафта шу ерда қолиб кетишди. Энди бир-бирларидан ётсирашмасди. Ўрганиб кетишганди.\nЁш қизнинг исми Ҳанку эди. Алпарслонга дарахт пўстлоғидан кийим тўқир, кийик терисидан чориқ тикарди.\nТонг пайти. Ҳанку сой этагида юзини ювиб, сочини тараётганди. Овдан қайтган Алпарслон унинг ёнига келди. Елкасида кийик бор эди. Ҳанку унга юз-қўлларини ювиш кераклигини тушунтирди. Сувда аксини кўрсатиб, сочларини, соқолини отаси ва акасига ўхшатиб кесишини сўради. Алпарслон қизнинг айтганларини қилди. Энди йигитнинг кенг елкалари ва гулгун чеҳраси яққол кўзга ташланиб қолди. Улар қўлни-қўлга бериб қўналғага қайтишди.\nАлпарслоннинг етти киши билан танишганидан бери онги ўсди. Аста-секин шерикларининг тилини тушуна бошлади. Бир бўғинли сўзлар билан уларга жавоб қайтарадиган бўлди.\nБир куни унинг сўраган саволига жавоб қайтаришга уринишди.\n— Дунёда бизга ўхшаган одамлар жуда кўп, — дейишди унга. — Улар кўпчилик бўлиб, улуслар ҳолида яшашади.\nБу жавобдан йигитнинг қизиқиши яна ҳам ортди ва сўради:\n— Нега мен сизлардан бошқа ҳеч кимни кўрмадим? Нега сизлар бу ерга келдиларинг?\nЧол унга тушунтира бошлади:\n— Бу жойлар шўрхок ер. Ўт кўкармайди, экин битмайди. Одамлар яшил яйловларда, юмшоқ тупроқли ерларда экин экиб, йиртқич бўлмаган ҳайвонларни овлаб, кун кўришади. Ўзлари Чиннинг шимолидан келишаётган экан. Овулларини чинлик ёғийлар босипти. Улуслари пароканда бўлиб, моллари таланибди. Улгурган қочиб қутулибди, орқада қолганлар ўлдирилган ёхуд асир олинган. Булар ҳам қочиб улгуришган экан. Лекин йўлдан адашишибди. Баланд Қоратоғ этакларига келиб қолишибди. Неча ойлардан бери сарсари айланиб юришган экан. Улар татар эканлар.\nШунчалик тафсилотга муқобил тарзда Алпарслон уларга ўз насли — отаси, онаси ҳақида бирор хабар беролмасди. То эси киргунга қадар ўзини арслонлар орасида кўрган, арслонлар билан бирга улғайганди. Унга сут берган она арслон ўлиб кетган, эмикдош биродарлари кўпайишганди. Энди унинг ўзига ўхшаш одамларга қўшилгиси, улар билан яшагиси, айни пайтда шунча йил бирга яшаган, бирга ўсган биродарлари билан учрашиб тургиси келарди. Лекин энди унинг сариқ ёли қирқилган, тирноқлари олинган, одамга ўхшаб қолганди. Ҳанку унинг қўлидан ушлади, ўзига тортди, бўйнини эгиб, ялинди.\n— Бормагин, келолмай қолсанг-чи?!\nБир куни тонг чоғи етовлон офтобга қараб тиз чўкиб, бош эгиб дуолар ўқишди, кейин бари бирга ғарбга қараб йўлга чиқишди. Алпарслон сиғинишни билмасди; қуёш нима-ю, Тангри нима — тушунмасди. Йўл-йўлакай чол ҳар кимга бир иймон нозил бўлганини тушунтирар, коинотга жон бахш этувчи қуёшга, унинг хотини ойга, уларнинг болалари юлдузларга, ерда оташга сиғинмасдан, сажда қилмасдан яшаш мумкин эмаслигини таъкидларди. Бу аҳвол кунлар бўйи, ҳафталар бўйи давом этди.\nБир ажойиб тонг эди. Алпарслон уйғониб, кўзларини уқалади. Буталарнинг орасидан Ҳанку кўринди. Шўх ва қувноқ эди. Алпарслонни ром этди. Шафақ ёришиб борарди. Орқаларида қолиб кетган Олтинтоғнинг чўққиларидан туннинг, гўё тим қора бахмалнинг нозиклашиб, сузилиб, эриб, кумуш парда ҳолига кирган сўнгги дамида булар ҳам қоя устига чиқиб, улкан қарағай тагида чўккалашганди… Буталар орасида ухлаган қушлар ҳам уйғониб, чуғурлашга тушиб кетишганди. Уфқдан бош кўтарган қуёшнинг улар устидан сочаётган заррин нурлари қушлар сайрашига қўшилиб, атрофни янада латофатли кўрсатарди. Ёввойи гуллар, тоғ чечаклари, юзларини силаб ўтган нурлар оғушида аста-секин очила бошлаганди. Ҳанку билан Алп атрофга кўз югуртиришган заҳоти ҳар бир зумрад майса узра биттадан олмос порлаб турганини кўришди. Ўзларини унутиб, орзулар оламига кўчдилар. Юзларини чиқаётган қуёшга буришди, завқ тўла кўзларини унга тикканча узоқ қараб туришди.\nЭнди Ҳанку аста-секин Алпга нима қилса тақлид қилишини, нима деса такрорлашини уқтирди. Улар биргаликда мурожаат қилишга бошлашди:\n— Эй Қуёш, эй ёруғликнинг хоқони! Тахтинг осмони фалакдир — қанотлар етолмайди; кўшкинг кенг заминдир — сўнгсиз, адоқсиз; боғинг денгизлардир — ибтидою интиҳосиз!\n— Эй Қуёш, эй дунёнинг руҳи! Кўзларимиз сенинг нуринг билан кўради, қонимиз сенинг ҳароратинг билан қайнайди, сенинг кучинг билан урар юрагимиз ҳам!\n— Эй Қуёш, эй гўзаллар отаси! Чечаклар, ёноқлар сенинг ўпичларинг билан қизаргай мудом, майсалару денгизлар сенинг эркалашинг билан кўкариб турар, олмослар, кўнгиллар сенинг боқишингдан порлар ҳамиша!\n— Эй Қуёш! Юзига қора парда тутган рафиқанг Ой, сариқ сочли қизларинг — юлдузлар билан бошимиз узра айлан, бизларни тўғри йўлга бошла!\n— Эй Қуёш, эй юксак ва порлоқ Тангри! Томирларимизга қон, қўйларимизга куч-қувват бер… Қирларимиз семиз ҳўкизлар, адирларимиз учқур арғумоқлар билан тўлсин… Бияларимиз кетидан тойчоқлари ўйноқлаб юрсин… Сигирлар ортидан чопсин бузоқлар. Совлиқлар ёнида сакраб юрсин қўзичоқлари. Сурувнинг бир учи булоқ бошида, яна бир учи қўраларни тўлдириб турсин!\n— Эй Қуёш! Шамол қанотларингни ёз! Нур толали сочларингни ёй! Мовий булут пардаларингни ёп! Шундай гўзал кўрин бизга доимо! Руҳимизни шудринг томчи мисол кўксингга бос, токи сенингдек биз ҳам мусаффо туғилиб, мусаффо ўлайлик!\n— Эй Қуёш, эй ҳаётнинг соҳиби! Бизга филдай кучли, тулпор мисол учқур, тўғрул каби баланд парвоз, қўйдек ювош ўғил ва қизлар бер! Дунёни нуринг мисли зурриётимиз билан тўлдир!\n— Зурриётимиз билан тўлдир!\nМурожаат тугаганди. Алпарслон ҳаяжонланиб ҳайқиришда давом этарди:\nАтрофдаги тоғлар — қоялар акс садо берарди:\nКўзлари қуёшдан қамашган, томоғи қуриб қолганди. Иккаласи бирдан нам майсалар устига чўзилишди. Бошларини оҳиста кўтариб, бир-бирининг юзига тикилишди. Иккаласининг ҳам кўзлари чақнаб кетди. Кейин бир-бирининг қучоғига сингиб кетдилар.\nБу саккиз киши энди Шарққа қараб юришаётганди. Йўлда қулаган бир кулбага, сўнган ўчоққа дуч келишди. Синган бир чўкич, эзилган қозон топишди. Думалаб ётган ғилдирак эътиборларини тортди. Бу ердаги палапартиш одам изларининг сабабларини чол Алпга тушунтириб берди.\nБир куни эгасиз бияни, яна бир куни ҳўкизни учратишди. Бир неча кун бир дарахт танасини йўниш билан овора бўлдилар. Ниҳоят, бир арава ясашди. Устини шохлар билан ёпиб, ҳўкизни унга қўшишди. Гоҳ қўниб, дам олиб, гоҳ аравага қўшилган ҳўкизни ҳайдаб ойлаб йўл босишди. Ўлдирган бўрилар, тулкиларнинг териларини кийишди, овлаган кийикларининг гўштини ейишди.\nКеч кира бошлаган бир пайтда тепалик устига чиқиб олган Ҳанку чақирди:\n— Қаранглар! Қаранглар!\nОлисдан бир ёруғ кўринарди. Итларнинг вовуллагани эшитиларди. Тунни ўтказиб, эрталаб йўлга тушишди. Икки соатлар чамаси юришгач, бир қишлоққа кириб боришди. Алпарслон ғалати аҳволда эди. Бир жонивор ини билан одам уйи орасидаги фарқни билишга ошиқарди. Қишлоқ четида уч нафар озғин болани кўришди. Алп уларга тикилиб қаради, ўзи ҳам болалигида шуларга ўхшаган эди. У ҳам майда тошлар, таёқчалар билан ўйнаганини эслади.\nРўпараларида йилқилар уюри кишнар, сигирлар подаси ўтлаб юрарди, овул аҳолиси бегона кишилар атрофини ўраб олишди, уларни бир кексанинг уйига бошлашди. Қария шу овулнинг оқсоқоли экан. Бошдан кечирганларини оқсоқолга айтиб беришгач, коҳинлар хабар қилган, бахшилар таърифини куйлаган йигитнинг, пешонаси қашқа айиқни ўлдирадиган ботирнинг шу ўсмир бўлиши кераклигига ишонч ҳосил қилдилар.\nАйиқ воқеасини Алпга гапириб беришди:\nИкки кўзининг оралиғида қора доғи бўлган бу махлуқ бир вақтлар инсон эди. Отасининг мозорида қора айғирни қурбонлиққа сўйишдан огоҳлантирган онасига жаҳли чиққан, кечаси маст ҳолда уни бўғиб, чодир билан бирга ёндириб юборганди. Тун қоронғусида қуёш унинг айбини кўролмай қолган, деб ўйлаганди. Лекин Тангри кўриб турарди, уни ёруғликдан абадий маҳрум қилиш учун музлатиб қўйди. Қор уюмига айлантириб, ғор ичига қамади. Аммо мушфиқ онанинг руҳи қуёшга ялиниб-ёлворди. Тангри марҳаматидан ўғлини маҳрум этмасликни илтижо қилди. Қуёшнинг онага раҳми келди. Қор уюмига жон ато қилди. У оқ айиққа айланди. Фақат қилган жиноятининг азобини доимо тортиб юриши учун онасининг куйиб кўмирга айланган юрагини пешонасининг ўртасига ёпиштирди ва бу махлуқнинг ўлдирилишини она, ота шафқатини татиб кўрмаган бир ботир қўли билан амалга ошишини тилади. Ана шу айиқ энди ўлдирилишдан қўрқиб, неча йилдан бери овулнинг йигитларини, хусусан, етим ўғил болаларни битта-битта бўғиб, нобуд қиларди. Кимдир ўлдирилмаган бирор ҳафта ўтмасди. Бу девнинг хуружидан овул борган сари яккалана бошлаганди. Энди қишлоқда бирор йигит, бирор соғлом бола қолмаган эди.\nБундан йигирма йил аввал бу овулга олислардан, Чиннинг ичкарисидан ёлғиз бир аёл келганди. Исми Туркон Хотун эди. Бу аёл бошидан жуда оғир кунларни ўтказган эди. Эрини, болаларини Чин қароқчилари бурдалаб ташлаганди. Бир ўзи сарсон-саргардон юрганида Қоратоғ ёнбағрида сўнгги фарзандини туққан эди. Ана шу ўғил фарзандини бир бургут олиб қочган экан. Кўп юрган, қанча азоб-уқубатларни бошидан кечирган бу аёл ҳам ўтмишдан, ҳам келажакдан хабар берарди. Туркон Хотун бургут учириб кетган ўғлининг омон эканлигига, заифлашган турк-татар наслининг бир кун келиб ана шу бола туфайли яна кўпайишига, дунёнинг ҳар томонига томир отишига ишонарди. Бунинг учун эрталаб учган қушларга дон сочар, уяларига чўп-хаслар ташлар, тонг чоғи чиқаётган Қуёшдан, тунлари Ойдан, юлдузлардан ўғлини сўраб-суриштирарди. Овул аҳли бу аёлнинг авлиёлигига ишонардилар. Кўп яшади. Бир кеча ойдинда уни Ойга қараб икки қўлини чўзганича қотиб, ўлиб қолган тарзда топишди. Овулдан олисдаги бир теракнинг тагига кўмишди. Энди негадир оқ айиқ шу теракнинг тагида ин қурибди. Қўрққанидан ҳеч ким аёл қабрини зиёрат қилгани боролмасди.\nАлпарслон бу ҳангомани тинглаганидан сўнг ғазабланиб у ёқдан-бу ёққа юра бошлади. Чодирига кириб олди. Анча вақтгача уйқуси келмади. Эрталабга яқин тушига Туркон Хотун кирди. У Алпарслонга қараб тўғри юриб келибди. Йигитнинг кўксини очиб ҳилолга ўхшаган холни кўрсатибди. Алпарслон унинг ўғли эканини исботловчи ягона далил шу хол эди. Уни ёқасидан тортибди, силкитибди:\n— Уйғон!.. Ер юзи сени ва ўғилларингни кутяпти… Оламга қон бер, жон бер… Юргин ва бошқаларни орқангдан эргаштиргин…\nАлпарслон босинқираб уйғонди. Ҳанку ҳали уйқуда эди. Оҳиста хотинининг манглайидан ўпди. Туриб, болтасини белига илди. Чўқморини елкасига олди. Пичоғини камарига қистирди, чодирдан чиқди. Овул атрофини айланиб келмоқчи эди. Анча вақт айланиб юрди. Уюлиб ётган қорнинг қимирлаганини кўрди. Сергакланди. Бир оқ айиқ унга қип-қизил кўзлари билан тикилиб турарди. Орқага тисарилди. Атрофга қулоқ солди. Ҳар тарафга кўз югуртириб чиқди. Бироз ўйланиб турди-да, қаддини ростлади. Шиддат билан қор уюмига ташланди. Ҳаммаёқ талотўп бўлиб кетди.\nЭнди қордан оппоқ кўпиклар сачрар, буғ кўтариларди. Орқа оёқларида тикка турган айиқ бошига тушган болта зарбидан ерга ағдарилди. У билан бирга терак ҳам қулаб тушганди. Алп яна сакрамоқчи бўлган айиқнинг кекирдагига узун пичоғини санчди, суғуриб, яна санчди. Ниҳоят, жонивор қулади. Алп бироз нафасини ростлади. Дам олди. Кейин айиқ терисини шилди. Бу орада ўзи ҳам жароҳатланганди. Яраларига қор босди. Қонини тўхтатди. Пўстинни орқалаб, овулга қайтди.\nАлпнинг баҳодирлигини эшитган овулдошлари уни ўраб олишди. Ўлдирилган айиқнинг манглайида қора доғи бор эди. Бу белгидан неча йиллардан бери овулнинг энг жасур ёшларини бурдалаб ташлаган, кенг қирларни уларга тангу тор қилган шу айиқ қиёфасига кирган девнинг пўстини экани маълум бўлди. Улар бу айиқни ким ўлдирса, юртга ҳоким бўлишини ҳам яхши билишарди…\nОвулнинг пири Алпнинг қўлидан ушлади. Уни айиқнинг инига етаклади. Бу ер Туркон Хотуннинг қабри бўлгани учун муқаддас жой ҳисобланарди. Айиқнинг дастидан бу қабрни зиёрат қилгани келишолмасди. Қария Туркон Хотун Алпарслоннинг онаси эканини тахмин қиларди. Улар ағдарилган теракнинг тўнкасига ўтиришди. Ботаётган қуёшга илтижо қилдилар. Пир шу теракнинг тагига қўмилган ва кўпдан бери зиёрат қилинмаган Туркон ҳақида гапириб берди. Йигит кечаси кўрган тушини айтди. Энди барча сир ошкор бўлганди. Алпарслоннинг Туркон Хотуннинг ўғли эканига шубҳа қолмаганди. Қария Алпарслоннинг пешонасидан ўпиб:\n— Энди сенинг ёнингда қиладиган ишим қолмади, — деди.\nҚуёш аллақачон ботган, атрофни қоронғулик қоплаганди. Алп ўтирган дарахт тўнкаси кўтарила бошлади. У қаддини ростларкан, аста-секин ёруғликка айланиб борарди. Теракнинг шохи айрисида ўтирган Арслон ҳанг-манг бўлиб қолганди. Дарахт бутунлай тикка тургач, нурдан ясалган устун ҳолига келди. Бир сесканди, томирлари ердан ажралди, осмонга кўтарила бошлади. Буни кўриб шошиб қолган Алп қўлини кимдир қисаётганини сезди. Ёнига қаради. Кеча тушида кўрган онаси эди. Дарахт зулмат қўйнида учиб борар, осмонда юлдуз мисол из қолдириб жанубга қараб сузаётганди. Бир пайтлар ернинг энг кучли паҳлавони бўлган Алпарслон энди осмони фалакда Асад буржига ўхшаб кетди. Қоп-қора булутлар ичидан, порлоқ юлдузлар орасидан нур таратиб парвоз қиларди. Ниҳоят, дарахт танаси Ҳимолай тизмасидаги Хон Тангри тоғининг чўққисида муаллақ туриб қолди. Шу аснода тун шарқдан юз кўрсата бошлаган Буюк Тангрининг, Қуёшнинг ҳузурида, қора чодирнинг этакларини судраганича дунёнинг бошқа бир томонига чекина бошлади. Шу пайтгача, сукут сақлаб турган Туркон Хотун ўнг қўли билан Алпнинг кўзларини уч бор силади. Йигит назаридан масофа тўсиқлари ўчди. У дунёнинг бир қисмини — Осиё ва Аврупони, Африканинг шимолий қисмини кўра бошлади. Туркон Хотун ол либосга бурканганди, оппоқ сочларининг бир қисми елкаси узра ёйилиб турарди. Иккинчи қисми бошига турмакланган сочдай ёниб турган гулханга ўхшарди. Она чап қўлини Арслоннинг елкасига қўйган, ўнг қўлини осмонга кўтариб, олисларга ишора қиларди. Тонгнинг оқ пушти пардаси сирғалиб тушган сари тиниқлашиб бораётган самога сукунат чўкарди. Шамол тинган, булутлар қилт этмайди. Арслоннинг юраги тўхтаган, кўзлари очилганди. Туркон Хотун оҳиста, ширин овозда хитоб қилди:\n— Болам! Эй Турк фарзанди! Бошингни кўтар, кўкрагингни кер, атрофингга ғурур билан қара! Оёғинг остида ястаниб ётган шу кенг дунёнинг ҳокими сенсан, сенинг наслингдир. Бу оламнинг энг буюк қаҳрамонлари, жаҳонгирлари сендан туғиладилар…\nҲамиша тириш ва излан, доимо ахтар ва юксал! Одил ва раҳмдил бўл! Қўрқитишдан, даҳшат солишдан йироқ бўл, мурувватли бўлишга ҳаракат қил!\nТуркон Хотуннинг бу сўзларини тингларкан, Алпарслон кўз илғамас кенгликларга ўзгача бир ғурур, завқу шавқ билан тикилди. Кейин тиз чўкиб, онасининг қўлларини ўпди. Шу пайт дарахт қимирлади, бир силкинди-да, осмони фалакка кўтарилди ва шимолга қараб парвоз қила бошлади.\nОқ айиқ ўлдирилган жойга келгач, терак танаси ерга қайтиб тушди. Худди шу аснода Туркон Хотуннинг сиймоси ҳам сўнган бир олов мисол ғойиб бўлди.\nАлпарслон қишлоққа қайтганда бутун овул аҳли майдонга тўпланганди. Қизлар рақс тушиб қўшиқ айтишарди. Алпнинг шу тонг дунёга келган тўнғич ўғли шарафига байрам бошланганди. Арслонни гўдаклигида олиб қочган бургутга тақлид қилиб, унинг ўғлининг исмини “Тўғрул” қўйишди. Туркий қавмлар шу тариқа ғафлат уйқусидан уйғониб, коинотга ёйилдилар.\nБудапешт, 1334 (1918) йил, 12 март.\nТуркчадан Файзи Шоҳисмоил таржимаси.\n«Жаҳон адабиёти» журнали, 2006 йил, 2-сон\n← Аввалги Аввалги Академик Бекжон Тошмуҳамедов вафот этди\nКейинги → Кейинги: Муҳаббат Шарафиддинова. Таржимада ҳам устоз


«Миллий тикланиш» газетаси ходимлари ёппасига ишдан бўшатилиши мумкин. Газета бош муҳаррири лавозимидан олиниб, унинг вазифасини партия раиси ... сони билан боғлиқ муаммо юзага келганидан хабарингиз бор. Яъниким, «Миллий тикланиш»нинг 39-40 (1038)-сонида сенатор Мақсуда Ворисованинг ясама ...\n«Миллий тикланиш» партияси Халқ депутатлари Бўстонлиқ тумани Кенгаши депутати К.Дўсовнинг интервьюси юзасидан расмий баёнот берди. «Миллий тикланиш» ... мақсадга мувофиқ, деб ҳисоблаганини маълум қиламиз. Ўзбекистон «Миллий тикланиш» демократик партияси Марказий кенгаши бундан буён ҳам барча ...\nшаҳрида «Бирмиз! Қўлни қўлга берамиз!» шиори остида Ўзбекистон «Миллий тикланиш» демократик партиясининг дастлабки сайловолди тарғибот ... митингида Марказий кенгаш раиси Алишер Қодиров сўзга чиқиб, «Миллий тикланиш» демократик партиясининг устувор мақсадларидан бири парламентни ...\nўтказилган маросим кўпчиликнинг танқидига сабаб бўлган эди. «Миллий тикланиш» партияси мазкур воқега ўз муносабатини билдириб ўтди. «Ўзбекистон ... партияси мазкур воқега ўз муносабатини билдириб ўтди. «Ўзбекистон «Миллий тикланиш» демократик партияси Самарқанд шаҳри Регистон майдонидаги ...\n«Миллий тикланиш» партияси сайловолди муҳокамаси бўйича дебат ташкил этди\n«Миллий тикланиш» демократик партияси Марказий кенгаши томонидан Самарқанд шаҳрида жорий йил декабрь ойида бўлиб ўтадиган Ўзбекистон Республикаси ... ташкил этилди. Партия матбуот хизматига кўра, унда Ўзбекистон «Миллий тикланиш» демократик партияси Марказий кенгаши, Олий Мажлис Қонунчилик ...\nва ёшлар масаласидаги шахсий фикрларини қоралайман, деб ёзади «Миллий тикланиш» партияси раҳбари Алишер Қодиров. Эълон қилинган постлар ... қилинган постлар унинг шахсий фикрлари бўлиб, ушбу фикрлар «Миллий тикланиш» демократик партиясининг мақсад ва ғояларига тамоман зиддир. Партия ...\nмаънавият ва маърифат маркази раҳбари Алишер Қодиров «Миллий тикланиш» демократик партияси раиси этиб сайланган. «Minbar.uz» хабарига кўра, бугун партиянинг навбатдан ташқари пленуми бўлиб ўтган. Эслатиб ... ўтамиз, Сарвар Отамуродов бошқа ишга ўтганлиги муносабати билан «Миллий тикланиш» партияси раҳбарлигидан кетган. У «Ўзагросуғурта» компанияси ...\n«Миллий тикланиш» демократик партияси марказий кенгаши раиси Сарвар Отамуродов Халқ таълим вазирлиги фаолиятидаги камчиликларга тўхталиб, айниқса, ...\nОила жамиятнинг термометридир, — деди Алишер Қодиров. — Ундаги ҳолат жамиятнинг соғлиғини кўрсатади.\nзамонавий қиёфасига эга бўлиш арафасида турибди. Айнан шу фурсатда «Миллий тикланиш» демократик партияси ёшлари азим Тошкент шаҳрининг қоқ ... сўраймиз. Ҳурмат ва эҳтиром ила Ҳамдам Ниёзов,«Миллий тикланиш» демократик партиясиМарказий кенгашининг ёшлар масалаларибўйича ...